Монгол Улсын Их Хурлын 2015 оны намрын ээлжит чуулганы Эдийн засгийн болон Төрийн байгуулалтын байнгын хорооны 11 дүгээр сарын 17-ны өдөр /Мягмар гараг/-ийн хамтарсан хуралдааны гар тэмдэглэл

Эдийн засгийн байнгын хорооны дарга Ж.Батсуурь ирц, хэлэлцэх асуудлын дарааллыг танилцуулж, хуралдааныг даргалав.

Хамтарсан хуралдаанд ирвэл зохих Эдийн засгийн байнгын хорооны 19 гишүүнээс 16 гишүүн ирж, 84.2 хувийн ирцтэй, Төрийн байгуулалтын байнгын хорооны 19 гишүүнээс 16 гишүүн ирж, 78.9 хувийн ирцтэйгээр хуралдаан 09 цаг 58 минутад Төрийн ордны “А” танхимд эхлэв.

**Чөлөөтэй:** Л.Цог, Д.Лүндээжанцан, Ц.Баярсайхан, Х.Болорчулуун, А.Тлейхан;

**Тасалсан:** Н.Алтанхуяг.

***Нэг. Хөгжлийн бодлого төлөвлөлтийн тухай болон холбогдох бусад хуулийн төслүүд /****Засгийн газар 2015.06.24-ний өдөр өргөн мэдүүлсэн, анхны хэлэлцүүлэг****/.***

Хэлэлцэж буй асуудалтай холбогдуулан Сангийн сайд Б.Болор, Сангийн яамны Эдийн засгийн бодлогын газрын дарга Г.Батхүрэл, Ерөнхий сайдын Эдийн засгийн бодлогын зөвлөлийн гишүүн Д.Чимэддагва, Сангийн яамны Эдийн засгийн бодлогын газрын Хөгжлийн бодлого төлөвлөлтийн хэлтсийн дарга Ч.Тавинжил, мөн яамны Эдийн засгийн бодлогын газрын Макро эдийн засгийн бодлогын хэлтсийн дарга Ч.Отгонбаяр, Засгийн газрын Хэрэг эрхлэх газрын ахлах референт Э.Сумъяа, Сангийн яамны Эдийн засгийн бодлогын газрын мэргэжилтэн Ж.Ганбаяр, мөн яамны Эдийн засгийн бодлогын газрын Макро эдийн засгийн бодлогын хэлтсийн мэргэжилтэн Х.Тамираа, Эдийн засгийн бодлогын газрын Макро эдийн засгийн бодлогын хэлтсийн мэргэжилтэн Ш.Мөнхбат, Хөгжлийн бодлого төлөвлөлтийн Төлөвлөлтийн тогтолцоог бэхжүүлэх төслийн зөвлөх Н.Одмаа нар оролцов.

Хуралдаанд Эдийн засгийн байнгын хорооны ажлын албаны ахлах зөвлөх Ж.Батсайхан, зөвлөх Д.Мягмарцэрэн нар байлцав.

Хөгжлийн бодлого төлөвлөлтийн тухай хуулийн төслийг анхны хэлэлцүүлэгт бэлтгэсэн талаарх ажлын хэсгийн танилцуулгыг Улсын Их Хурлын гишүүн А.Бакей танилцуулав.

Ажлын хэсгийн танилцуулгатай холбогдуулан Улсын Их Хурлын гишүүн Ц.Нямдорж, С.Бямбацогт, Д.Ганхуяг, С.Одонтуяа, Сундуйн.Батболд нарын тавьсан асуултад ажлын хэсгийн ахлагч, Улсын Их Хурлын гишүүн Р.Амаржаргал, Улсын Их Хурлын гишүүн А.Бакей, Сангийн яамны Эдийн засгийн бодлогын газрын дарга Г.Батхүрэл нар хариулж, тайлбар хийв.

* Хөгжлийн бодлого төлөвлөлтийн тухай хуулийн төслийн талаар ажлын хэсгээс гаргасан зарчмын зөрүүтэй саналын томьёоллоор санал хураалт явуулав.

**Нэг.** Хөгжлийн бодлого төлөвлөлтийн тухай хуулийн төслийн талаарх саналын томьёолол.

**1.1.Зарчмын зөрүүтэй саналын томьёолол.**

**Ж.Батсуурь: - *1.*** Төслийн 7 дугаар зүйлийн 7.8 дахь хэсгийн “хэрэгжилтийг” гэснийг “хэрэгжилтийн хөндлөнгийн үнэлгээний тайланг” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 20

Татгалзсан: 6

Бүгд: 26

76.9 хувийн саналаар дэмжигдлээ.

***2.*** Төслийн 7 дугаар зүйлийн 7.9 дэх хэсгийн, энэ хуулийн 8 дугаар зүйлийг харгалзан” гэснийг хасах гэсэн саналыг дэмжье гэсэн санал хураалт явуулъя.

Зөвшөөрсөн: 20

Татгалзсан: 6

Бүгд: 26

76.9 хувийн саналаар дэмжигдлээ.

***3.*** Төслийн 9 дүгээр зүйлийн 9.2 дахь хэсгийн “өргөн мэдүүлж, Улсын Их Хурлаар батлуулна.” гэснийг “өргөн мэдүүлнэ.” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 20

Татгалзсан: 6

Бүгд: 26

76.9 хувийн саналаар дэмжигдлээ.

***4.*** Төслийн 9 дүгээр зүйлийн 9.6 дахь хэсгийг доор дурдсанаар өөрчлөн найруулах:

“9.6.Засгийн газар үйл ажиллагааныхаа хөтөлбөрийн хэрэгжилтийг Монгол Улсын Их Хурлын чуулганы хуралдааны дэгийн тухай хуулийн 46 дугаар зүйлийн 46.1 дэх хэсэгт заасан хугацаанд Улсын Их Хуралд өргөн мэдүүлнэ.” гэсэн саналыг дэмжье гэсэн санал хураалт явуулъя.

Дээрх саналын томьёололтой холбогдуулан Улсын Их Хурлын гишүүн Ж.Батзандан үг хэлэв.

Зөвшөөрсөн: 21

Татгалзсан: 5

Бүгд: 26

80.8 хувийн саналаар дэмжигдлээ.

***5.*** Төслийн 10 дугаар зүйлийн 10.2 дахь хэсгийг доор дурдсанаар өөрчлөн найруулах:

“10.2.Шинээр боловсруулах, үргэлжлүүлэн хэрэгжүүлэх үндэсний хөтөлбөрийн жагсаалтыг энэ хуулийн 9.3-т заасан Засгийн газрын үйл ажиллагааны хөтөлбөрийг хэрэгжүүлэх арга хэмжээний төлөвлөгөөний хамт батална.”

Дээрх саналын томьёололтой холбогдуулан Улсын Их Хурлын гишүүн Н.Энхболд, С.Бямбацогт, М.Батчимэг, О.Содбилэг, Г.Уянга нарын тавьсан асуултад ажлын хэсгийн ахлагч, Улсын Их Хурлын гишүүн Р.Амаржаргал, Улсын Их Хурлын гишүүн А.Бакей, Ерөнхий сайдын Эдийн засгийн бодлогын зөвлөлийн гишүүн Д.Чимэддагва нар хариулж, тайлбар хийв.

Уг санал хураалтыг түр хойшлуулав.

***6.*** Төслийн 11 дүгээр зүйлийн 11.4 дэх хэсгийн “гүйцэтгэлд” гэсний дараа “санхүү, төсвийн асуудал эрхэлсэн төрийн захиргааны төв байгууллага” гэж нэмэх гэсэн саналыг дэмжье гэсэн санал хураалт явуулъя.

Зөвшөөрсөн: 19

Татгалзсан: 7

Бүгд: 26

73.1 хувийн саналаар дэмжигдлээ.

***7.*** Төслийн 12 дугаар зүйлийн 12.10 дахь хэсгийг доор дурдсанаар өөрчлөн найруулах:

“12.10.Засгийн газар улсын эдийн засаг, нийгмийг хөгжүүлэх үндсэн чиглэлийн жилийн эцсийн хэрэгжилтийг Монгол Улсын Их Хурлын чуулганы хуралдааны дэгийн тухай хуулийн 46 дугаар зүйлийн 46.1 дэх хэсэгт заасан хугацаанд Улсын Их Хуралд өргөн мэдүүлнэ.” гэсэн саналыг дэмжье гэсэн санал хураалт явуулъя.

Зөвшөөрсөн: 20

Татгалзсан: 5

Бүгд: 25

80.0 хувийн саналаар дэмжигдлээ.

***8.*** Төслийн 13 дугаар зүйлийн 13.3 дахь хэсгийг доор дурдсанаар өөрчлөн найруулах:

“13.3.Бүсчилсэн хөгжлийн бодлогыг Монгол Улсын хөгжлийн үзэл баримтлал, Бүсчилсэн хөгжлийн удирдлага, зохицуулалтын тухай, Хот байгуулалтын тухай хуультай уялдуулан боловсруулна.” гэсэн саналыг дэмжье гэсэн санал хураалт явуулъя.

Дээрх саналын томьёололтой холбогдуулан Улсын Их Хурлын гишүүн Ц.Даваасүрэнгийн тавьсан асуултад ажлын хэсгийн ахлагч, Улсын Их Хурлын гишүүн Р.Амаржаргал хариулж, тайлбар хийж, Улсын Их Хурлын гишүүн Ц.Нямдорж үг хэлэв.

Зөвшөөрсөн: 17

Татгалзсан: 9

Бүгд: 26

65.4 хувийн саналаар дэмжигдлээ.

***9.*** Төслийн 15 дугаар зүйлийн доор дурдсан агуулга бүхий 15.5 дахь хэсгийг хасах.

“15.5.Засаг даргын үйл ажиллагааны хөтөлбөрт Засаг даргын бүрэн эрхэд үл хамаарах асуудал болон хөрөнгийн эх үүсвэр тодорхойгүй, үндэслэлгүй зорилт, арга хэмжээг тусгахыг хориглоно.” гэсэн саналыг дэмжье гэсэн санал хураалт явуулъя.

Дээрх саналын томьёололтой холбогдуулан Улсын Их Хурлын гишүүн С.Бямбацогт, Б.Гарамгайбаатар нарын тавьсан асуултад ажлын хэсгийн ахлагч, Улсын Их Хурлын гишүүн Р.Амаржаргал, Ерөнхий сайдын Эдийн засгийн бодлогын зөвлөлийн гишүүн Д.Чимэддагва нар хариулж, тайлбар хийв.

Зөвшөөрсөн: 6

Татгалзсан: 19

Бүгд: 25

24.0 хувийн саналаар санал дэмжигдсэнгүй.

***10.*** Төслийн 17 дугаар зүйлийн 17.2 дахь хэсгийг 18 дугаар зүйлийн 18.3 дахь хэсэгтэй нэгтгэн доор дурдсанаар өөрчлөн найруулах:

“17.2.Төрийн захиргааны төв байгууллагын боловсруулсан хөгжлийн бодлогын баримт бичгийн төсөл нь урт болон дунд хугацааны бодлогын баримт бичигтэй нийцэж байгаа эсэх, түүнд тусгагдсан төсөв, санхүүгийн тооцоолол, санхүүжилтийн эх үүсвэрийг санхүү, төсвийн асуудал эрхэлсэн төрийн захиргааны төв байгууллага хянаж Засгийн газрын хуралдаанаар хэлэлцүүлэх, Улсын Их Хуралд өргөн мэдүүлэх зөвшөөрөл олгоно.” гэсэн саналыг дэмжье гэсэн санал хураалт явуулъя.

Дээрх саналын томьёололтой холбогдуулан Улсын Их Хурлын дэд дарга Р.Гончигдоржийн тавьсан асуултад Сангийн яамны Эдийн засгийн бодлогын газрын дарга Г.Батхүрэл хариулж, тайлбар хийв.

Зөвшөөрсөн: 18

Татгалзсан: 8

Бүгд: 26

69.2 хувийн саналаар дэмжигдлээ.

***11.*** Төслийн 21 дүгээр зүйлийн доор дурдсан агуулга бүхий 21.3 дахь хэсгийг хасах.

“21.3.Монгол Улсын Ерөнхийлөгчийн, Улсын Их Хурлын болон орон нутгийн сонгуулийн үр дүн нь урт болон дунд хугацааны хөгжлийн бодлогын баримт бичигт нэмэлт, өөрчлөлт оруулах үндэслэл болохгүй.” гэсэн саналыг дэмжье гэсэн санал хураалт явуулъя.

Дээрх саналын томьёололтой холбогдуулан Улсын Их Хурлын гишүүн М.Батчимэг, С.Бямбацогт, Г.Уянга, Б.Гарамгайбаатар, Д.Ганхуяг нар санал хэлэв.

Зөвшөөрсөн: 12

Татгалзсан: 14

Бүгд: 26

46.2 хувийн саналаар санал дэмжигдсэнгүй.

***12.*** Төслийн 22 дугаар зүйлийн 22.4 дэх хэсгийг доор дурдсанаар өөрчлөн найруулах:

“22.4.Энэ хуулийн 22.2-т заасан эмхэтгэлийг боловсруулж, хэвлэн нийтлэх, 22.3-т заасан мэдээллийн нэгдсэн санг эрхлэн хөтлөх журмыг санхүү, төсвийн асуудал эрхэлсэн төрийн захиргааны төв байгууллага тус тус батална.” гэсэн саналыг дэмжье гэсэн санал хураалт явуулъя.

Зөвшөөрсөн: 21

Татгалзсан: 5

Бүгд: 26

80.8 хувийн саналаар дэмжигдлээ.

***13.*** Төслийн 23 дугаар зүйлийн 23.1 дэх хэсгийг доор дурдсанаар өөрчлөн найруулах:

“23.1.Хөгжлийн бодлого төлөвлөлтийн тухай хууль тогтоомж зөрчсөн этгээдэд хариуцлага хүлээлгэх асуудлыг Төрийн албаны тухай болон бусад холбогдох хуульд зааснаар зохицуулна.” гэсэн саналыг дэмжье гэсэн санал хураалт явуулъя.

Дээрх саналын томьёололтой холбогдуулан Улсын Их Хурлын гишүүн Ц.Даваасүрэн, Ц.Нямдорж нар үг хэлэв.

Зөвшөөрсөн: 24

Татгалзсан: 2

Бүгд: 26

92.3 хувийн саналаар дэмжигдлээ.

***14.*** Төслийн 24 дүгээр зүйлийн 24.1 дэх хэсгийг доор дурдсанаар өөрчлөх:

“24.1. Энэ хуулийг 2016 оны 01 дүгээр сарын 01-ний өдрөөс эхлэн дагаж мөрдөнө.” гэсэн саналыг дэмжье гэсэн санал хураалт явуулъя.

Зөвшөөрсөн: 23

Татгалзсан: 3

Бүгд: 26

88.5 хувийн саналаар дэмжигдлээ.

***15.*** Хөгжлийн бодлого төлөвлөлтийн тухай хууль батлагдсантай холбогдуулж уг тогтоолыг хэрэгжүүлэх зарим арга хэмжээний тухай Улсын Их Хурлын тогтоолын төсөл боловсруулж батлуулах гэсэн саналыг дэмжье гэсэн санал хураалт явуулъя.

Зөвшөөрсөн: 15

Татгалзсан: 11

Бүгд: 26

57.7 хувийн саналаар дэмжигдлээ.

***16.*** Төслийн 10 дугаар зүйлийн 10.2 дахь хэсгийг доор дурдсанаар өөрчлөн найруулах:

“10.2.Шинээр боловсруулах, үргэлжлүүлэн хэрэгжүүлэх үндэсний хөтөлбөрийн жагсаалтыг энэ хуулийн 9.3-т заасан Засгийн газрын үйл ажиллагааны хөтөлбөрийг хэрэгжүүлэх арга хэмжээний төлөвлөгөөний хамт батална” гэсэн саналыг дэмжье гэсэн санал хураалт явуулъя.

Зөвшөөрсөн: 21

Татгалзсан: 5

Бүгд: 26

80.8 хувийн саналаар дэмжигдлээ.

***17.*** Хөгжлийн бодлого төлөвлөлтийн тухай хуулийн төсөлд үндэсний хөтөлбөрийн жагсаалтыг Засгийн газар батлахаар болгон өөрчилсөнтэй холбогдуулан Монгол Улсын Их Хурлын чуулганы хуралдааны дэгийн тухай хуульд нэмэлт оруулах тухай хуулийн төслийг буцаах гэсэн саналыг дэмжье гэсэн санал хураалт явуулъя.

Зөвшөөрсөн: 22

Татгалзсан: 4

Бүгд: 26

84.6 хувийн саналаар дэмжигдлээ.

***18.*** Гадаадын зээл, тусламжийг зохицуулах тухай хууль хүчингүй болсонтой холбогдуулан Гадаадын зээл, тусламжийг зохицуулах тухай хуульд нэмэлт оруулах тухай хуулийн төслийг буцаах гэсэн саналыг дэмжье гэсэн санал хураалт явуулъя.

Зөвшөөрсөн: 17

Татгалзсан: 9

Бүгд: 26

65.4 хувийн саналаар дэмжигдлээ.

Улсын Их Хурлын гишүүдээс гаргасан зарчмын зөрүүтэй саналын томьёоллоор санал хураалт явуулав.

**Ж.Батсуурь: - *1.*** Улсын Их Хурлын гишүүн М.Батчимэгийн гаргасан, 6.5.3.Үндсэн чиглэлд нийцүүлэн боловсруулсан улсын болон орон нутгийн төсөв гэсэн заалт нэмэх гэсэн саналыг дэмжье гэсэн санал хураалт явуулъя.

Зөвшөөрсөн: 21

Татгалзсан: 5

Бүгд: 26

80.8 хувийн саналаар дэмжигдлээ.

***2.*** Улсын Их Хурлын гишүүн М.Батчимэгийн гаргасан, 7.1-гийн “Монгол Улсын хөгжлийн үзэл баримтлал” гэсний дараа “үндэсний аюулгүй байдлын үзэл баримтлал, гадаад бодлогын үзэл баримтлал” гэж нэмэх гэсэн саналыг дэмжье гэсэн санал хураалт явуулъя.

Зөвшөөрсөн: 14

Татгалзсан: 12

Бүгд: 26

53.8 хувийн саналаар дэмжигдлээ.

**1.2.Найруулгын шинжтэй саналын томьёолол.**

**Ж.Батсуурь: -** 1.Төслийн 7 дугаар зүйлийн 7.4 дэх хэсгийг доор дурдсанаар найруулах:

“7.4. Монгол Улсын хөгжлийн үзэл баримтлалын төслийг Засгийн газар өргөн мэдүүлснээр Улсын Их Хурал батална.”

2.Төслийн 10 дугаар зүйлийн 10.3, 10.5 дахь хэсгийг нэгтгэн доор дурдсанаар найруулах:

“10.3.Энэ хуулийн 10.2-т заасан жагсаалтад орсон үндэсний хөтөлбөрийг төрийн захиргааны төв байгууллага өөрийн эрхлэх асуудлын хүрээнд боловсруулан санхүү, төсвийн асуудал эрхэлсэн төрийн захиргааны төв байгууллагаас зөвшөөрөл авч, Засгийн газрын хуралдаанаар хэлэлцүүлж, батлуулна.”

3.Төслийн 11 дүгээр зүйлийн 11.1 дэх хэсгийн “, богино” гэснийг хасах.

4.Төслийн 11 дүгээр зүйлийн 11.2 дахь хэсгийн “төсвийн төлөвлөлт” гэснийг “төсөв” гэж өөрчлөх.

5.Төслийн 12 дугаар зүйлийн 12.5 дахь хэсгийн “байгууллага” гэснийг хасч, “хөрөнгө оруулалт шаардсан үйл ажиллагааны” гэснийг “хөрөнгө оруулалтын” гэж өөрчлөх.

6.Төслийн 12 дугаар зүйлийн 12.3, 12.4, 12.6, 12.7, 12.8 дахь хэсгийн, 16 дугаар зүйлийн 16.2, 16.3 дахь хэсгийн “дараа жилийн” гэснийг тус тус хасах.

7.Төслийн 13 дугаар зүйлийн 13.1 дэх хэсгийн “үндэсний” гэснийг “Монгол Улсын”, “дэвшлийг” гэснийг “хөгжлийг” гэж тус тус өөрчлөх.

8.Төслийн 17 дугаар зүйлийн 17.1 дэх хэсгийн “энэ хуулийн 17.1.1-17.1.5-д заасан” гэснийг “доор дурдсан” гэж өөрчлөх.

9.Төслийн 22 дугаар зүйлийн гарчгийн “үүсгэх” гэсний дараа “, арга зүйн удирдамжаар хангах” гэж нэмэх.

10.Төслийн 22 дугаар зүйлийн 22.2 дахь хэсгийн “номыг” гэснийг “эмхэтгэлийг” гэж өөрчлөх гэсэн найруулгын саналуудыг дэмжье гэсэн санал хураалт явуулъя.

Зөвшөөрсөн: 23

Татгалзсан: 3

Бүгд: 26

88.5 хувийн саналаар дэмжигдлээ.

* Хөгжлийн бодлого төлөвлөлтийн тухай хуулийн төслийг дагалдуулан өргөн мэдүүлсэн бусад хуулийн төслүүдийн талаарх саналын томьёоллоор санал хураалт явуулав.

**Нэг.** Монгол Улсын Засгийн газрын тухай хуульд өөрчлөлт оруулах тухай хуулийн төсөл.

**Ж.Батсуурь: - *1.*** Төслийн 2 дугаар зүйлийн 1 дэх хэсэг буюу Засгийн газрын тухай хуулийн 8 дугаар зүйлийн 1 дэх хэсгийг 1 дүгээр зүйл болгон доор дурдсанаар өөрчлөх:

“**1 дүгээр зүйл.** Монгол Улсын Засгийн газрын тухай хуулийн 8 дугаар зүйлийн 1 дэх хэсгийн “Засгийн газрын” гэсний өмнө “Монгол Улсын хөгжлийн үзэл баримтлал,” гэж нэмсүгэй.” гэсэн саналыг дэмжье гэсэн санал хураалт явуулъя.

Зөвшөөрсөн: 24

Татгалзсан: 3

Бүгд: 27

88.9 хувийн саналаар дэмжигдлээ.

***2.*** Төслийн 2 дугаар зүйлийн 2 дахь хэсэг буюу Засгийн газрын тухай хуулийн 26 дугаар зүйлийн 7 дахь хэсгийг доор дурдсанаар өөрчлөн найруулах:

“**2 дугаар зүйл.** Монгол Улсын Засгийн газрын тухай хуулийн 26 дугаар зүйлийн 7 дахь хэсгийн “Засгийн газар үйл ажиллагааныхаа хөтөлбөрийн төслийг өөрийн бүрэн эрх эхэлснээс хойш 60 хоногийн дотор, улсын эдийн засаг, нийгмийн хөгжлийн үндсэн чиглэл зэрэг баримт бичгийн төслийг Улсын Их Хурлаас тогтоосон хугацаанд түүнд өргөн мэдүүлнэ.” гэснийг “Засгийн газар Монгол Улсын хөгжлийн үзэл баримтлалын төслийг Улсын Их Хурлаас тогтоосон хугацаанд, Засгийн газрын үйл ажиллагааны хөтөлбөрийн төслийг өөрийн бүрэн эрх эхэлснээс хойш 60 хоногийн дотор, төсвийн хүрээний мэдэгдэл, улсын эдийн засаг, нийгмийг хөгжүүлэх үндсэн чиглэл, төсвийн төслийг хуульд заасан хугацаанд Улсын Их Хуралд өргөн мэдүүлнэ.” гэсэн саналыг дэмжье гэсэн санал хураалт явуулъя.

Зөвшөөрсөн: 20

Татгалзсан: 7

Бүгд: 27

74.1 хувийн саналаар дэмжигдлээ.

***3.*** Төслийг хууль зүйн техникийн талаас нь засч, засвар хийсэнтэй холбогдуулан 1 дүгээр зүйлийн дугаарыг 3, 3 дугаар зүйлийн дугаарыг 4 болгон, хуулийн төслийн нэрийг “Монгол Улсын Засгийн газрын тухай хуульд нэмэлт, өөрчлөлт оруулах тухай” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 22

Татгалзсан: 5

Бүгд: 27

81.5 хувийн саналаар дэмжигдлээ.

**Хоёр.** Төсвийн тухай хуульд өөрчлөлт оруулах тухай хуулийн төсөл.

**Ж.Батсуурь: - *1.*** Төслийн 1 дүгээр зүйлийн 1 дэх хэсгийг хасах гэсэн саналыг дэмжье гэсэн санал хураалт явуулъя.

Зөвшөөрсөн: 18

Татгалзсан: 9

Бүгд: 27

66.7 хувийн саналаар дэмжигдлээ.

***2.*** Төслийн 1 дүгээр зүйлийн 2 дахь хэсгийг 2 дугаар зүйлтэй нэгтгэж, 1 дүгээр зүйл болгон доор дурдсанаар өөрчлөн найруулах:

“**1 дүгээр зүйл**.Төсвийн тухай хуулийн 28 дугаар зүйлийн 28.1 дэх хэсгийн “эдийн засгийн өсөлтийг” гэснийг “эдийн засаг, нийгмийн хөгжлийг” гэж, мөн зүйлийн 28.3.7 дахь заалтын “бүс нутгийн хөгжлийн бодлого” гэснийг “бүсчилсэн хөгжлийн бодлого” гэж, 28 дугаар зүйлийн 28.8 дахь хэсгийн “Улсын Их Хурлаас баталсан төрийн бодлогын баримт бичгийн” гэснийг “Төрөөс баримтлах бодлого, үндэсний хөтөлбөрийн” гэж тус тус өөрчилсүгэй.” гэсэн саналыг дэмжье гэсэн санал хураалт явуулъя.

Зөвшөөрсөн: 23

Татгалзсан: 4

Бүгд: 27

85.2 хувийн саналаар дэмжигдлээ.

***3.*** Хуулийн төсөлд өөрчлөлт оруулсантай холбогдуулан 3 дугаар зүйлийн дугаарыг 2, 4 дүгээр зүйлийн дугаарыг 3 болгон өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 18

Татгалзсан: 9

Бүгд: 27

66.7 хувийн саналаар дэмжигдлээ.

**Гурав.** Бүсчилсэн хөгжлийн удирдлага зохицуулалтын тухай хуульд өөрчлөлт оруулах тухай хуулийн төсөл.

**Ж.Батсуурь: - *1.*** Төслийн 1 дүгээр зүйлийг доор дурдсанаар өөрчлөн найруулах:

“**1 дүгээр зүйл.** Бүсчилсэн хөгжлийн удирдлага, зохицуулалтын тухай хуулийн 12 дугаар зүйлийн 12.1.2 дахь заалтын “бүсийн хөгжлийн хөтөлбөрийг батлах, бүсийн хөгжлийн стратегийг Улсын Их Хуралд өргөн мэдүүлэх” гэснийг “бүсчилсэн хөгжлийн бодлого, бүсийн хөгжлийн хөтөлбөрийг батлах” гэж, 12 дугаар зүйлийн 12.1.9 дэх заалтын “бүс нутгийн хөгжлийн бодлогод” гэснийг “бүсчилсэн хөгжлийн бодлогод” гэж, 13 дугаар зүйлийн 13.1.2 дахь заалтын “аймаг, нийслэлийн болон сумын хөгжлийн хөтөлбөр” гэснийг “аймаг, нийслэлийг хөгжүүлэх хэтийн зорилт болон сумын хөгжлийн дунд хугацааны бодлого” гэж, 15 дугаар зүйлийн 15.1.1 дэх заалтын “бүсчилсэн хөгжлийн үзэл баримтлал, бүсийн хөгжлийн стратегитэй” гэснийг “Монгол Улсын хөгжлийн үзэл баримтлал, бүсчилсэн хөгжлийн бодлоготой” гэж тус тус өөрчилсүгэй.” гэсэн саналыг дэмжье гэсэн санал хураалт явуулъя.

Зөвшөөрсөн: 20

Татгалзсан: 7

Бүгд: 27

74.1 хувийн саналаар дэмжигдлээ.

***2.*** Төсөлд доор дурдсан агуулга бүхий 2 дугаар зүйл нэмэх:

“**2 дугаар зүйл**. Бүсчилсэн хөгжлийн удирдлага, зохицуулалтын тухай хуулийн 14 дүгээр зүйлийн 14.1.1 дэх заалтын “Бүсчилсэн хөгжлийн үзэл баримтлал” гэснийг хассугай.” гэсэн саналыг дэмжье гэсэн санал хураалт явуулъя.

Зөвшөөрсөн: 20

Татгалзсан: 7

Бүгд: 27

74.1 хувийн саналаар дэмжигдлээ.

***3.*** Төсөлд шинээр 2 дугаар зүйл нэмсэнтэй холбогдуулан төслийн 2 дугаар зүйлийн дугаарыг 3, 3 дугаар зүйлийн дугаарыг 4 болгон өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 19

Татгалзсан: 8

Бүгд: 27

70.4 хувийн саналаар дэмжигдлээ.

**Дөрөв.** Хот байгуулалтын тухай хуульд өөрчлөлт оруулах тухай хуулийн төсөл.

**Ж.Батсуурь: - *1.*** Төслийн 1 дүгээр зүйлийг доор дурдсанаар өөрчлөх:

“**1 дүгээр зүйл.** Хот байгуулалтын тухай хуулийн 3 дугаар зүйлийн 3.1.1 дэх заалтын “эдийн засаг, нийгмийн хөгжлийн үндсэн чиглэл” гэснийг “бүсчилсэн хөгжлийн бодлого” гэж, 5 дугаар зүйлийн 5.1.3 дахь заалтын “төсөл, бүсчилсэн хөгжлийн үзэл баримтлал батлах, тэдгээрт” гэснийг “төсөл, түүнд” гэж, 11 дүгээр зүйлийн 11.1.2 дахь заалтын, 12 дугаар зүйлийн 12.2 дахь хэсгийн, 15 дугаар зүйлийн 15.1.1 дэх заалтын “бүс нутгийн” гэснийг “бүсийн” гэж тус тус өөрчилсүгэй.” гэсэн саналыг дэмжье гэсэн санал хураалт явуулъя.

Зөвшөөрсөн: 19

Татгалзсан: 8

Бүгд: 27

70.4 хувийн саналаар дэмжигдлээ.

**Тав.** Хөдөлмөр эрхлэлтийг дэмжих тухай хуульд өөрчлөлт оруулах тухай хуулийн төсөл.

**Ж.Батсуурь: - *1.*** Төслийн 1 дүгээр зүйлийн “санхүү, төсвийн” гэснийг “аж үйлдвэрийн” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 22

Татгалзсан: 5

Бүгд: 27

81.5 хувийн саналаар дэмжигдлээ.

**Зургаа.** Монгол Улсын Ерөнхийлөгчийн сонгуулийн тухай хуульд нэмэлт, өөрчлөлт оруулах тухай хуулийн төсөл.

**Ж.Батсуурь: - *1.*** Төслийн 1 дүгээр зүйлийн “Монгол Улсын хөгжлийн үзэл баримтлалд нийцсэн эсэх болон” гэсний дараа “уг хөтөлбөрийг” гэж нэмэх гэсэн саналыг дэмжье гэсэн санал хураалт явуулъя.

Зөвшөөрсөн: 22

Татгалзсан: 5

Бүгд: 27

81.5 хувийн саналаар дэмжигдлээ.

**Долоо.** Нийслэлийн иргэдийн Төлөөлөгчдийн сонгуулийн тухай хуульд нэмэлт, өөрчлөлт оруулах тухай хуулийн төсөл.

**Ж.Батсуурь: - *1.*** Төслийн нэр болон 1, 2, 3 дугаар зүйлийн “Нийслэлийн иргэдийн Төлөөлөгчдийн” гэсний дараа “Хурлын” гэж тус тус нэмэх гэсэн саналыг дэмжье гэсэн санал хураалт явуулъя.

Зөвшөөрсөн: 20

Татгалзсан: 8

Бүгд: 28

74.4 хувийн саналаар дэмжигдлээ.

**Найм.** Аймаг, сум, дүүргийн иргэдийн Төлөөлөгчдийн сонгуулийн тухай хуульд нэмэлт, өөрчлөлт оруулах тухай хуулийн төсөл.

**Ж.Батсуурь: - *1.*** Төслийн нэр болон 1, 2, 3 дугаар зүйлийн “Аймаг, сум, дүүргийн иргэдийн Төлөөлөгчдийн”гэсний дараа “Хурлын” гэж тус тус нэмэх гэсэн саналыг дэмжье гэсэн санал хураалт явуулъя.

Зөвшөөрсөн: 22

Татгалзсан: 6

Бүгд: 28

78.6 хувийн саналаар дэмжигдлээ.

**Ж.Батсуурь: -** Хөгжлийн бодлого төлөвлөлтийн тухай хууль батлагдсантай холбогдуулан авах зарим арга хэмжээний тухай.

Монгол Улсын Их Хурлын тухай хуулийн 43 дугаар зүйлийн 43.1 дэх хэсгийг үндэслэн ТОГТООХ нь:

1.Хөгжлийн бодлого төлөвлөлтийн тухай болон холбогдох бусад хууль батлагдсантай холбогдуулан дараах арга хэмжээг авч хэрэгжүүлэхийг Монгол Улсын Засгийн газарт даалгасугай.

1/Засгийн газар, төрийн захиргааны төв байгууллага болон нутгийн захиргааны байгууллагад мөрдөгдөж байгаа хөгжлийн бодлого төлөвлөлтийн талаарх тогтоол, шийдвэр, заавар, журмуудыг Хөгжлийн бодлого төлөвлөлтийн тухай хуульд нийцүүлэх, хуульд заасан журам, заавруудыг боловсруулж батлах ажлыг 2016 оны 2 дугаар улиралд багтаан гүйцэтгэх;

2/Улсын Их Хурлаас батлагдаж хүчин төгөлдөр хэрэгжиж байгаа хөгжлийн бодлогын баримт бичгүүдэд хяналт-шинжилгээ, үнэлгээ хийх ажлыг зохион байгуулж, дүнг 2016 онд багтаан Улсын Их Хуралд танилцуулах;

3/Хөгжлийн бодлогын баримт бичиг боловсруулахад нэгдсэн удирдлагаар хангах, арга зүйн зөвлөгөө өгөх, чадавхийг бэхжүүлэх чиглэлээр төрийн захиргааны төв байгууллага, нутгийн захиргааны байгууллагад зохих дэмжлэг үзүүлэх ажлыг зохион байгуулах.

2.Энэ тогтоолын биелэлтэд хяналт тавьж ажиллахыг Төрийн байгуулалтын байнгын хороо А.Бакейд даалгасугай.

3.Энэ тогтоолыг Хөгжлийн бодлого төлөвлөлтийн тухай хууль хүчин төгөлдөр болсон өдрөөс эхлэн дагаж мөрдөнө гэсэн тогтоолын төслийг Улсын Их Хуралд оруулъя гэсэн саналыг дэмжье.

Дээрх саналын томьёололтой холбогдуулан Улсын Их Хурлын гишүүн Д.Зоригт санал хэлэв.

Зөвшөөрсөн: 18

Татгалзсан: 10

Бүгд: 28

64.3 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн А.Бакей Улсын Их Хурлын чуулганы нэгдсэн хуралдаанд танилцуулахаар тогтов.

**Хуралдаан 2 цаг 00 минут үргэлжилж, 11 цаг 58 минутад өндөрлөв.**

Тэмдэглэлтэй танилцсан:

ЭДИЙН ЗАСГИЙН БАЙНГЫН

ХОРООНЫ ДАРГА Ж.БАТСУУРЬ

ТӨРИЙН БАЙГУУЛАЛТЫН

БАЙНГЫН ХОРООНЫ ДАРГА А.БАКЕЙ

Тэмдэглэл хөтөлсөн:

ПРОТОКОЛЫН АЛБАНЫ

ШИНЖЭЭЧ Ц.АЛТАН-ОД

МОНГОЛ УЛСЫН ИХ ХУРЛЫН

2015 ОНЫ НАМРЫН ЭЭЛЖИТ ЧУУЛГАНЫ

ЭДИЙН ЗАСГИЙН БОЛОН ТӨРИЙН БАЙГУУЛАЛТЫН БАЙНГЫН ХОРООНЫ 11 ДҮГЭЭР САРЫН 17-НЫ ӨДӨР /МЯГМАР ГАРАГ/-ИЙН ХАМТАРСАН ХУРАЛДААНЫ ДЭЛГЭРЭНГҮЙ

ТЭМДЭГЛЭЛ

Хуралдаан 09 цаг 58 минутад эхлэв.

**Ж.Батсуурь: -** Сайн байцгаана уу. Эрхэм гишүүдийн энэ өдрийн амгаланг айлтгаж мэндчилье. Эдийн засгийн байнгын хороо болон Төрийн байгуулалтын байнгын хороон хамтарсан хуралдаан нээснийг мэдэгдье.

Ирвэл зохих 35 гишүүнээс 18 гишүүн ирж, 51.4 хувийн ирцтэй байгаа учраас энэхүү хуралдааныг нээснийг мэдэгдье.

Ингээд хэлэлцэх асуудлыг танилцуулъя. Хөгжлийн бодлого төлөвлөлтийн тухай хуулийн төсөл байгаа юм. Энэ анхны хэлэлцүүлэг. Энэ хуулийн төслийг Төрийн байгуулалтын байнгын хороотой хамтран хэлэлцэнэ.

Хөгжлийн бодлого төлөвлөлтийн тухай хуулийн төслийг анхны хэлэлцүүлэгт бэлтгэсэн талаар ажлын хэсгийн танилцуулгыг сонсоно. Ингээд ажлын хэсгийн ахлагч Р.Амаржаргал гишүүн. Р.Амаржаргал гишүүн байхгүй байна. Тэгвэл Улсын Их Хурлын гишүүн А.Бакей. Төрийн байгуулалтын байнгын хорооны дарга А.Бакей танилцуулна. А.Бакей даргыг танилцуулахыг урьж байна.

**А.Бакей: -** Улсын Их Хурлын эрхэм гишүүдийн амар амгаланг айлтгая.

Монгол Улсын Засгийн газраас 2015 оны 6 дугаар сарын 24-ний өдөр өргөн мэдүүлсэн Хөгжлийн бодлого төлөвлөлтийн тухай хуулийн төсөл болон холбогдох бусад хуулийн төслүүдийг хэлэлцэх эсэх асуудлыг Улсын Их Хурлын 2015 оны 7 дугаар сарын 9-ний өдрийн чуулган нэгдсэн хуралдаанаар хэлэлцэж шийдвэрлээд анхны хэлэлцүүлэгт бэлтгүүлэхээр Эдийн засгийн болоод Төрийн байгуулалтын байнгын хороонд шилжүүлсэн билээ.

Улсын Их Хурлын даргын захирамжаар байгуулагдсан ажлын хэсгийг Улсын Их Хурлын гишүүн Р.Амаржаргал гишүүн ахалж ажилласан. Ажлын хэсэг хуулийн төслийг анхны хэлэлцүүлэгт бэлтгэхээр ажиллаж төслийн талаар зарчмын зөрүүтэй 17, найруулгын шинжтэй 10 саналыг хураалгахаар бэлтгэлээ.

Үүнд, улс төр, төрийн нам, эвслээс сонгуулийн мөрийн хөтөлбөрөө Монгол Улсын хөгжлийн үзэл баримтлалд нийцүүлэн боловсруулдаг байх. Засгийн газрын үйл ажиллагааны хөтөлбөр болон улсын эдийн засаг, нийгмийг хөгжүүлэх үндсэн чиглэлийн хэрэгжилтийг Монгол Улсын Их Хурлын чуулганы дэгийн тухай хуульд заасан хугацаанд Улсын Их Хуралд танилцуулах. Үндэсний хөтөлбөрийн жагсаалтыг Улсын Их Хурал батлахаар тусгасныг Засгийг газар баталдаг болох. Хууль тогтоомж зөрчигчдөд хүлээлгэх хариуцлагыг тодорхой болгох зэрэг асуудлаар зарчмын зөрүүтэй саналын томьёоллыг бэлтгэсэн болно.

Мөн ажлын хэсгээс хуулийн төслийг дагалдан нэмэлт, өөрчлөлт оруулах хуулиудын төсөлд зарим өөрчлөлт оруулахаар санал гаргалаа. Тухайлбал, Үндэсний хөтөлбөрийн жагсаалтыг Улсын Их Хурал батлахаар тусгасан байсныг Засгийн газар батлахаар өөрчилсөнтэй холбогдуулан Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай, Өрийн удирдлагын тухай хууль батлагдсантай холбогдуулан гадаад зээл, тусламжийг зохицуулах тухай хуульд нэмэлт, өөрчлөлт оруулах тухай хууль хүчингүй болсон тул тус тус буцаах нь зүйтэй гэж ажлын хэсэг үзсэн болно.

Хөгжлийн бодлого төлөвлөлтийн тухай болон түүнийг дагалдан нэмэлт, өөрчлөлт орсон бусад хуулийн төслүүд хууль батлагдсантай холбогдуулан авах зарим арга хэмжээний тухай Улсын Их Хурлын тогтоолын төслийг хэлэлцэн шийдвэрлэж өгнө үү.

Анхаарал тавьсанд баярлалаа.

**Ж.Батсуурь: -** Ажлын хэсгийн танилцуулга хийсэн А.Бакей гишүүнд баярлалаа. Энэ хуулийн товч түүхийг зүгээр танилцуулах хэрэгтэй байх гэж бодож байна.

Улсын Их Хурлын даргын захирамжаар ажлын хэсэг байгуулж хэлэлцэх эсэхийг нь шийдсэний дараагаар ажилласан. Ажлын хэсэг бол нэлээд урт удаан хугацаанд ажиллаж, бас одоо төсөл санаачлагчид буцаагаад. Өөрөөр хэлбэл нэлээд их засвар оруулж тэгээд төсөл санаачлагч эргэж одоо тэр засваруудыг хийж дахиж оруулж ирсэн ийм хуулийн төсөл байгаа юм.

Ингээд уг хуулийн төслийг хэлэлцүүлж байгаа ажлын хэсгийн бүрэлдэхүүнийг танилцуулъя. Сангийн сайд Б.Болор, Г.Батхүрэл Сангийн яамны Эдийн засгийн бодлогын газрын дарга, Д.Чимэддагва Ерөнхий сайдын Эдийн засгийн бодлогын зөвлөлийн гишүүн, Ч.Тавинжил Сангийн яамны Эдийн засгийн бодлогын газрын Хөгжлийн бодлого төлөвлөлтийн хэлтсийн дарга, Ч.Отгонбаяр Сангийн яамны Эдийн засгийн бодлогын газрын Макро эдийн засгийн бодлогын хэлтсийн дарга, Э.Сумъяа Засгийн газрын Хэрэг эрхлэх газрын ахлах референт, Ж.Ганбаяр Сангийн яамны Эдийн засгийн бодлогын газрын мэргэжилтэн, Х.Тамираа Сангийн яамны Эдийн засгийн бодлогын газрын Макро эдийн засгийн бодлогын хэлтсийн мэргэжилтэн, Ш.Мөнхбат Сангийн яамны Эдийн засгийн бодлогын газрын Макро эдийн засгийн бодлогын хэлтсийн мэргэжилтэн, Н.Одмаа Сангийн яамны Хөгжлийн бодлого төлөвлөлтийн Төлөвлөлтийн тогтолцоог бэхжүүлэх төслийн зөвлөх гэсэн ийм бүрэлдэхүүнтэй ажлын хэсэг оролцож байна.

Ингээд ажлын хэсэг танилцуулгаас асуух асуулттай гишүүд нэрээ өгье. Ингээд С.Одонтуяа гишүүнээр асуултыг тасаллаа. Ц.Нямдорж гишүүн асуултаа асууя. Мөн ажлын хэсгийн ахлагч Р.Амаржаргал гишүүн, Сундуйн Батболдыг нэмчихье. Асуулт дээр. Асуух гишүүд дээр. Ингээд Ц.Нямдорж гишүүн асуултаа асууя.

**Ц.Нямдорж: -** Өглөөний амгаланг айлтгаж байна. Одоо мөрдөж байгаа Үндэсний хөгжлийн цогц бодлого гээд нэг юм байдаг юм л даа. Н.Энхбаяр Ерөнхийлөгч, Д.Лүндээжанцан Их Хурлын дарга байхад батлагдсан шиг санагдаад байгаа юм.

Тэр ёстой мундаг баримт бичиг, хөгжлийн том бодлого боловсруулж батлууллаа гээд баахан хүмүүст талархлын юу тараасан юм л даа. Өргөмжлөл. Тэр өргөмжлөл авсан этгээдүүдийн нэг нь би өөрөө байна л даа.

Одоо энэ хөгжлийн бодлого гэдэг юм чинь тэрнээс юугаараа ялгагдаад байгаа юм бэ? Ингээд л нэг баахан хүний хүч хөдөлмөр зарж баахан цаас үйлдвэрлэж хаячихаад. Батлагдаж амжаагүй байхад нь мартчихаад. Дараачийнх нь дахиад л нэг бужигнуулдаг энэ юм чинь ер нь ингээд яваад байх ёстой юм уу? Энэний оронд Газрын тосны хууль шиг нэг ганц асуудал шийдсэн шийдвэр дээр Их Хурал ажиллаж болдоггүй юм уу?

Одоо энэ Их Хурлын чинь бүрэн эрхийн хугацаа дууслаа шүү дээ. Та нар үлдэж байгаа хугацаа чинь 3-хан сар гээд бод. 1 сарын 1-н хүртэл 40 хоног байна. 1 сарын 1-нээс хойш 30 хоног байна. Ингээд цагаан сар, энэ намрын чуулган завсарлана. Хаврын чуулган 4 сарын 1-нд нээгдээд 5 сарын 10-н гэхэд бүгд сонгуульд гараад алга болно. Ингээд нийт үлдэж байгаа ажил хийх хугацаа чинь ердөө 3-хан сар байдаг.

Юугаараа ялгагдаад үүнийг батлах гэж ингэж зүтгүүлээд байгаа юм. Энэний оронд энэ хоолойд тулсан асуудлаасаа ганц нэгийг нь ярьж болдоггүй юм уу? Нэг гараараа хөгжлийн бодлого, үндэсний хөгжлийн цогц бодлого нэртэй янз янзын цаас үйлдвэрлэчихээд нөгөө гараараа болж байсан, бүтэж байсан ажлаа унагасаар байгаад улс орныг ямар байдалд хүргэж байгаагаа одоо дүгнэж харахгүй байгаа юм уу?

Тэр өргөмжлөл авсан этгээдүүдийн нэг нь одоо энэ С.Баярцогт ороод ирж байна. Үндэсний хөгжлийн цогц бодлогыг би ярьж байна. Авсан авсан. Чи авсан. Би л лав өөрийгөө нуухгүй. Ийм л юм болоод байна шүү дээ.

3-хан жилийн дотор өрийн үйлдвэрлэл явуулаад өрийн чинь хэмжээ 20.0 миллиард доллар хүрчихсэн байж байдаг. Хөгжлийн цогц бодлого чинь байж л байсан шүү дээ. Яагаад тэрийгээ мөрдөөгүй юм. Гээд л ингээд л. Ач холбогдлыг нь би асуугаад байна л даа. Юугаараа ялгагдах юм энэ чинь. Хөгжлийн цогц бодлого чинь юу нь буруу болчихоод одоо энэ Үндэсний хөгжлийн бодлого гэдэг юм чинь юугаараа гоё болох гээд байгаа юм. Үүнийгээ л нэг олон түмэнд, маниуст нэг ойлгуулж үзээч.

Эдийн засгийн хөгжлийн яам гээд л энэ яам байгуулах юм бол бүх юм гоё болно гээд л хуулийг нь батлаад л элдэв юм болсон. Тэр яам байгуулагдаад Монголын эдийн засгийг шороотой хутгаж хаяад байхгүй болтлоо ажиллалаа шүү дээ, тэр яам. Ингээд байхаар чинь яаж ажил явдаг юм бэ.

Энэ баримт бичгийн чинь ач холбогдлыг ерөөсөө олж харахгүй байна. Ямар хэрэгтэй байна. Дандаа өөрийгөө хуурсан, цаг хугацаа зарсан, цаас зарсан, ажил хийсэн, дүр эсгэсэн ийм л юм хийгээд байх юм байна шүү дээ. Энэ аминд тулсан асуудлаасаа ганц нэг юмыг нь хэлэлцээ ч дээ.

**Ж.Батсуурь: -** Энэ Хөгжлийн бодлого төлөвлөлтийн тухай хууль л даа. Тэр яриад байгаа тэр урт хугацааны олон бодлогуудаас ангижрахын тулд энэ хуульчилъя гэж хууль санаачилсан байх. Тэгээд Р.Амаржаргал гишүүн ажлын хэсгийн ахлагч ирсэн байна. Р.Амаржаргал гишүүн асуултад хариулъя.

**Р.Амаржаргал: -** Эрхэм гишүүний асуултад хариулъя. Үнэхээр ингээд байхаар чинь ажил яаж явах юм бэ гэж байна. Үнэн л дээ. Ингээд байхаар яаж ажил явах уу Ц.Нямдорж гишүүн ээ. Байнгын хороонд хүрч ирчихээд асуудал, ямар асуудал хэлэлцэж байгааг нь мэдэхгүй. Тэмээ гэхээр ямаа гээд шал ондоо юм яриад яваад байхаар чинь яаж ажил явах юм. Ингээд дүр эсгээд байхаар чинь яаж ажил явах юм. Ядаж энэ хэлэлцэж байгаа асуудлаа үзчихмээр байна шүү дээ. Энэ чинь чухам ямар асуудал юм.

Н.Энхбаярын тэр цогц бодлого чинь шал ондоо асуудал. Энэ бол шал ондоо асуудал байгаа байхгүй юу. Хоёр ондоо юм яриад байна шүү дээ. Тэгэхээр тэрийгээ бид нар ялгаж салгахгүй болохоор энэ чинь явахгүй шүү дээ гэж нэгдүгээрт хэлэх гэсэн юм.

Хоёрдугаарт, энэ асуудал бол өнөөдөр Улсын Их Хурлаар хэлэлцэгдэж байгаа юм биш ээ. Хэлэлцдэгээ хэлэлцээд, шийддэгээ шийдээд үндсэндээ бол уг нь эхний хэлэлцүүлгийг нь бид хийчихсэн юм шүү дээ. Хийчихсэн юм. Тэгээд тухайн үедээ энэ одоо ямар учиртай, ямар баримт бичиг, яагаад хэлэлцэх ёстой юм бэ гэдгээ бид нар нэлээн сүрхий ярьчихсан байж байгаа гэдгийг хэлэх гээд байгаа юм.

Тэгээд энд хамгийн гол зүйл нь бол юу юм бэ гэхээр угаасаа энэ нэг улс оронд чинь хөгжлийн стратеги гэж юм хэрэгтэй байдаг юм байна гэж хаа сайгүй яриад байгаа байхгүй юу. Энэ улс оронд зүг чиг алга байна гэж. Тэгэхээр тэр стратегийн баримт бичиг маань чухам ямархуу янзын баримт бичиг байх ёстой юм. Тэнд ямар ямар шалгуур тавигдах ёстой юм. Ангилал нь юу байх юм. Үүнийг одоо хэн хаана юуг нь хариуцаж хийж ёстой юм бэ гэж энэ процессуальный талын юмнуудыг нь л зохицуулж өгсөн. Түүнээс тэдэн жилийн дараа тийм эдийн засгийн өсөлттэй байна. Тэр салбарыг ингэж хөгжүүлнэ. Тэнд хөрөнгө оруулалт хийнэ гэсэн тэр асуудлууд огт яригдаагүй. Тэр бол тэр цогц бодлого гэдэг юм нь дотроо байж байгаа. Энэ бол чухам энэ баримт бичгүүдээ ангилаад энэ дээр чухам одоо ямар маягаар яаж зохицуулах юм бэ гэдэг тэр процесс талын юмнуудыг нь зохицуулж өгсөн ийм л баримт бичиг байгаа юм.

Тэгээд үүнийг Улсын Их Хурлаар анхны хэлэлцүүлэг хийхэд нь шийдчихсэн. Шийдэхдээ юу гэж шийдсэн бэ гэхээр зарчмын зөрүүтэй саналууд нь дэндүү их олон болчихоод байна. Тийм учраас Засгийн газар татаж аваад дахиад буцаагаад өргөн барьчих. Нөгөө зарчмын зөрүүтэй саналуудыг нь тусгачихаад өргөн барьчих гэсэн ийм хүсэлт тавьсны дагуу, түүнийх нь дагуу Засгийн газар татаж аваад дахиж өргөн бариад, одоо тэгээд үндсэндээ үргэлжлээд л явж байгаа процесс гэж ойлгож байгаа.

**Ж.Батсуурь: -** С.Бямбацогт гишүүн асуултаа асууя.

**С.Бямбацогт: -** Энэ асуудлыг хэлэлцэж байгаа дараалал нь бас ойлгомжгүй болчихоод бас гишүүд маань будлиад байх шиг байна л даа. Уг нь зүй нь бол тэр саяын ярьж байгаа тэр урт хугацааны Монгол Улсын хөгжлийн бодлогоо эхэлж баталчихаад. Энэ бодлогоо хэрэгжүүлэхийн тулд энэ Бодлого төлөвлөлтийн тухай хуулиа л ярих ёстой байсан байх л даа. Гэтэл бодлого нь батлагдаагүй Бодлого төлөвлөлтийн тухай хууль нь батлагдчихаар ямар хаана байгаа бид нар юунд хүрэх гэж байгаа, яаж хүрэх гэж байгаа, хэзээ хүрэхээ, хэрхэн хүрэхээ мэдэхгүйгээр ерөөсөө процессынх нь хуулийг баталчихдаг. Ийм байдлаар явж байгаа нь зөв юм уу, буруу юм уу гэж.

Тэгээд 1996 онд бид нар Үндэсний хөгжлийн үзэл баримтлал гэж баталсан. 2008 онд Мянган хөгжлийн зорилтод суурилсан Үндэсний хөгжлийн цогц бодлого. 2015 он хүртэл хэрэгжүүлэх ийм цогц бодлого баталсан. Харамсалтай нь энэ хоёр бодлого маань хоёулаа хэрэгжээгүй.

Өнөөдөр Монгол Улсад нийтдээ 1991 оноос 480 гаруй бодлого, хөтөлбөр, төлөвлөгөө, стратеги Улсын Их Хурал баталсан байдаг. Түүнээс өнөөдөр 270 гаруй нь хүчин төгөлдөр үйлчилж байгаа. Урт хугацааных, дунд хугацааных, бүс нутгийнх, салбарынх, аймгийнх гээд ерөөсөө.

Яагаад хэрэгжихгүй байгаа юм бэ гэхээр энэ бодлогууд маань хоорондоо уялддаггүй. Энэ бодлогуудын уялдаа байхгүй учраас бодлого нь хэрэгждэггүй. Хэрэгжиж байгаа эсэхийг нь үнэлж дүгнэж, үр дүнг нь тооцдоггүй. Хэрэгжихгүй бол хариуцлага хүлээлгэдэггүй. Ийм учраас өнөөдөр бид нарын тэр Улсын Их Хурлын баталсан 480 бодлогын бичиг баримт, хууль тогтоом чинь хэрэгжихгүй байгаад байгаа юм.

Энэ бодлого төлөвлөлтийн тухай хууль бол уг нь энэ урт хугацааны хөгжлийн бодлого, түүнд нийцүүлж гарсан дунд хугацааны, богино хугацааны бодлого хөтөлбөр, үүнд нийцэж гарсан хууль тогтоомжуудыг уялдуулах, хэрэгжилтийг нь хангах, хэрэгжихгүй бол хяналт тавьж хариуцлага тооцох энэ механизмыг бүрдүүлэх гэж байгаа хууль л даа.

Харамсалтай нь тэгээд эхлээд бодлого маань батлагдаагүй байхад бид нар процессынх нь хуулийг буюу бодлого төлөвлөлтийн хуулиа батлаад явах гэж байна. Ингэж явахдаа энэ дотроо бүр Хөгжлийн бодлого төлөвлөлтийн тухай хуулийг хэрэгжүүлэхтэй холбогдуулан төрийн байгууллагуудын бүтэц, зохион байгуулалт, чиг үүрэг, уялдаа холбоог судалж боловсронгуй болгох чиглэлээр санал боловсруулж 2016 оны эхний улиралд багтаан Улсын Их Хурал танилцуулах гээд бичсэн байж байна л даа.

Бодлого нь гараагүй байхад тийм үү, зорилго нь тодорхой болоогүй байхад юун бүтэц, юун зохион байгуулалт, юун уялдаа вэ? Энэ дагалдаж гарах тогтоол чинь арай биш юм биш үү. Эхлээд бид нар бодлогоо гаргачихъя. Бодлогодоо нийцээд бодлогыг хэрэгжүүлэх энэ процессынх нь зохицуулалтын хуулийг нь баталчихъя. Ингээд бодлого гарсны дараа бодлоготой уялдсан зохицуулалт явах ёстой болохоос биш бодлого нь гараагүй байж байхад өнөөдөр зохицуулалтыг нь хийнэ гэж байгаа нь зөв юм уу? Үүнийг нэг хариулж өгөөч.

**Ж.Батсуурь: -** Ажлын хэсгийн ахлагч Р.Амаржаргал гишүүн хариулъя. Төсөл санаачлагчаас хариулах хүн байвал хэлээрэй. Р.Амаржаргал гишүүн.

**Р.Амаржаргал: -** Хэрвээ энэ баримт бичиг шүүмжлэл дагуулж байгаа бол хамгийн түрүүнд энэ шүүмжлэлийн хариуцлагыг С.Бямбацогт өөрөө үүрэх ёстой. Яагаад гэвэл та энэ ажлын хэсгийн гишүүн нь. Хэрвээ ажлын хэсэг муу ажиллаад муу баримт бичиг боловсруулсан бол та энэ дотор орж ажилласныхаа хувьд бол маш муу ажилласан байна гэж нэгдүгээрт хэлэх гэсэн юм.

Хоёрдугаарт нь, юу гэж хэлэх гэсэн юм бэ гэхээр тэр бодлого гэж яриад байх юм. Юуг бодлого гээд байгаа юм. Өөрөө бол нэг юм хэлэх байх. Би бас нэг юм хэлнэ. Гурав дахь хүн нь бас нэг юм хэлнэ. Тэгээд чухам бодлого гэж юу хэлээд байгаа юм. Энэ дээр чинь ойлголт алга байна шүү дээ. Тийм учраас бодлого гэж юу юм бэ. Ямар шалгуур байх ёстой юм. Хэн үүнийг чинь юуг нь хариуцах юм бэ гэдгийг зохицуулж өгөх шаардлагатай гэж ярьж ярьж байгаад энэ баримт бичгийг гаргасан байхгүй юу. Хоёрдугаар асуултад.

Гуравдугаарт асуултад бол тогтоолын хувьд бол үнэхээр тэр нэг дагалдаж гарч ирэх тогтоол гээд манай энэ ажлын хэсгийнхэн нэг юм тогтоолын төсөл оруулаад ирчихсэн байгаа.

Би бол өөрийнхөө байр суурийг бол ажлын хэсэг дээр илэрхийлчихсэн. Заавал тогтоол гаргах шаардлагагүй гэж үзэж байгаа. Гэхдээ нэгэнт ажлын хэсэг шийдээд ямар ч байсан энэ хуулиа дагаад бас нэг ийм тогтоол гаргачихъя гэж ингэж оруулж ирж байгаа учраас хэлэлцээд тэрийг нь шийдэх ёстой байх гэж бодож байна.

**Ж.Батсуурь: -** Тогтоолыг гаргах эсэхийг яг жичид нь хэлэлцэнэ. Санал хураана. А.Бакей гишүүн нэмж саяын асуултад бас хариулъя.

**А.Бакей: -** Яах вэ энэ ийм байгаа юм. Ер нь хөгжлийн урт хугацааны бодлогын баримт бичиг. Сая одоо гишүүд хэллээ. Мянганы хөгжлийн зорилтод суурилсан үндэсний хөгжлийн цогц бодлого гээд.

Энэ бол хэдийгээр батлагдсан ч гэсэн үндсэндээ хэрэгжилт нь хангагдаагүй. Яагаад вэ гэхээр зэрэг нэгдүгээр өөрөө чанарын хувьд бол бас сайн боловсруулагдаагүй. Баахан зорилтын жагсаалт байсан.

Энэ бол бодлогын баримт бичиг биш. Тэрийг бодлогын баримт бичгийг яаж төлөвлөх вэ, хооронд нь яаж уялдаатай болгох вэ, яаж цогц байдалтай болгох вэ, залгамж чанарыг яаж хангах вэ гээд процессыг нь зохицуулах харилцааны хууль л байгаа байхгүй юу. Тийм учраас мэдээж эхлээд энэ хууль нь батлагдаж байж энд нь нийцэж бодлогын баримт бичиг гарах ёстой шүү гэдгийг гишүүд маань ойлгох ёстой.

**Ж.Батсуурь: -** Д.Ганхуяг гишүүн асуултаа асууя.

**Д.Ганхуяг: -** Энэ Хөгжлийн бодлого төлөвлөлтийн тухай хуулийг дэмжиж байна. Хууль бол, өөрөөр хэлбэл энэ хуулиар бол энэ Үндэсний хөгжлийн үзэл баримтлал, Үндэсний хөгжлийн бодлого, хууль, хөтөлбөр, төсөл гэсэн ийм олон улсын хэмжээнд нэг ийм тогтсон загвар байдаг. Энэ хүрээндээ хийгдсэн юм уу гэж ингэж харж байна.

Дунд хугацааны бодлого, урт хугацааны бодлого, богино хугацааны бодлого гээд энд бас нэг хугацаагаа ерөнхийдөө тодорхой болгосон юм шиг байна. 3-аас 5 жилийн богино хугацааных. 8-аас 10 нь дунд хугацааных. 15-аас 20 нь урт хугацааных гэсэн ийм байдалтай байна.

Тэгээд нэг хоёр гурван зүйл тодруулах гэсэн юм. Энэ дээр энэ хөтөлбөр, бодлого хоёроо юу гэж үзэж байгаа юм. Ямар ялгаатай юм бэ. Улс орны хэмжээнд түрүүн хэлсэн. Үзэл баримтлал, бодлого, хууль, хөтөлбөр, төсөл гээд ингээд явчихна. Тэгэхдээ яг энэ бодлого, хөтөлбөр хоёроо ямар ялгаатай гэж үзэж байгаа юм. Хөтөлбөрийг хэн батлах юм, бодлогыг нь хэн батлах юм.

Үндэсний хөгжлийн хөтөлбөр бол Улсын Их Хурал батлах байх. Тэр салбаруудын хөтөлбөрийг бол уг нь Засгийн газар нь батлаад явбал зүгээр юм шиг санагдаж байгаа юм. Хөтөлбөр бол программ л даа. Бодлого бол полиси. Тэгэхээр энэ нь бас жаахан холилдсон ч юм шиг. За ялгаж салгагдаж заагдсан ч юм шиг ийм л юм харагдаад байна л даа.

Дараагийн асуудал нь. Энэ Засгийн газрын үйл ажиллагааны хөтөлбөр бол энэ бодлогын тухай хууль батлагдаад, тэгээд бодлогууд гараад тэр нэг хэсэг нь байх талаар зааж өгсөн байна. Гэхдээ энэ 15-аас 20 жил гэхээр энэ Улсын Их Хурлын сонгуулийнхаа хугацаатай, өөрөөр хэлбэл Засгийн газрын бүрэн эрхийн хугацаатай адилхан байх уу? Эсвэл 5 жилээр зөрөх үү? Энэ хавьцаа бас ажлын хэсэг судалсан уу гэж хармаар байна.

Ер нь бол энэ хуулийг баталснаар тэгээд бараг өдөр болгон шахуу Улсын Их Хурал, Улсын Их Хурлын бүтэц дээр бодлого, хөтөлбөр гээд л холиод яриад байдаг. Тэр нэг юм нь цэгцтэй болох юм байна гэж ингэж харж байгаа юм.

Өнөөгийн хэрэгжиж байгаа бодлого, хөтөлбөрүүдийг эмхэлж цэгцлэх шийдвэрийг энэ хууль батлагдахаар Улсын Их Хурлаас тогтоолоор чиглэл өгөх үү гэсэн нэг ийм 3 асуулт байна.

**Ж.Батсуурь: -** Ажлын хэсгээс хариулъя гэж байна. Хэн хариулах вэ? 2 номер дээр Г.Батхүрэл дарга. Сангийн яамны газрын дарга Г.Батхүрэл 2 номер дээр.

**Г.Батхүрэл: -** Д.Ганхуяг гишүүний асуултад хариулъя. Тэгэхээр Хөгжлийн бодлого, төлөвлөлтийн тухай хуулиар бол үндсэндээ бодлогын баримт бичгүүдийг хооронд нь цаг хугацааны хувьд бол цэгцэлж өгч байгаа.

Энэ бодлогын баримт бичгийг хэн боловсруулах вэ, хэн батлах вэ гэдэг субъектыг нь нэлээн тодорхой болгож байгаа. Хөтөлбөр, бодлогын хувьд бол үндсэндээ төрөөс баримтлах бодлого маань үндсэн том бодлогын баримт бичгүүд явагдана. Цаг хугацааны хувьд энэ 8-аас 10 жилийн хугацаатай.

Энэ төрөөс баримтлах бодлогыг хэрэгжүүлэх Засгийн газрын үйл ажиллагааны хөтөлбөр болон үндэсний хөтөлбөрүүд байна. Энэ нь бол 4 жил хүртэлх хугацаатайгаар байж байх юм. Засгийн үйл ажиллагааны хөтөлбөр, Үндэсний хөтөлбөрүүд дээр бол эх үүсвэрүүд маш нарийн тодорхой зааж өгнө. Санхүүжих эх үүсвэр, хөрөнгийн тооцоог сайн зааж өгөх учраас энэ маань бол төрөөс баримтлах бодлогыг хэрэгжүүлэхэд чиглэгдсэн тийм үндсэндээ дунд хугацааны бодлогын нэлээн нарийвчилсан төлөвлөгөө байна гэж ойлгож болно.

Урт хугацааны бодлогоо бид нар 15-аас 20 жилийн хугацаанд байна гээд. Үндсэндээ дэлхийн улс орнууд урт хугацааны бодлогыг авч үздэг хугацаагаар авч үзсэн байгаа. Засгийн газрын үйл ажиллагааны хөтөлбөр маань 4 жилээр явж байгаа. Тийм учраас улс төрийн одоо нөгөө сонгуульд оролцсон намуудын мөрийн хөтөлбөр нь бол Үндэсний хөгжлийн үзэл баримтлалтайгаа нийцтэй байхаар боловсруулагдаад. Энэ мөрийн хөтөлбөр дээр үндэслэж Засгийн газрын үйл ажиллагааны хөтөлбөр өөрөө батлагдах учраас энэ маань бол урт хугацааны 15-аас 20 жилийн үндэсний үзэл баримтлалыг хэрэгжүүлэхэд чиглэгдсэн байх ёстой гэдгийг бичсэн байгаа.

Хууль батлагдсанаар ялангуяа энэ урт, дунд, богино хугацааны бодлого, баримт бичгүүдийн хоорондын уялдаа холбоо бол нэлээн сайжирна. Хэн одоо энэ хяналт хэрэгжилтийг нь хариуцаж явах вэ гэдэг нь тодорхой болно. Хөрөнгө санхүүтэйгээ яаж уялдаж явах вэ гэдэг нь бол нэлээн сайн тодорхой болж өгөхөөр хуулийн төсөлд тусгасан байгаа.

**Ж.Батсуурь: -** С.Одонтуяа гишүүн асуултаа асууя.

**С.Одонтуяа: -** Тэгэхээр энэ сүүлдээ бүр толгой эргүүлээд хаячихлаа. Улсын Их Хурлын гишүүдийнх нь ингээд толгой эргэчихэж байгаа юм чинь бусад хүмүүсийн хувьд бол бүр ойлгомжгүй байгаа.

Сая С.Бямбацогт гишүүн хэллээ шүү дээ. Энэ дараалал нь буруу байна гээд. Тэгээд би ойлгохгүй байгаа нь. Энэ чинь ажлын хэсэг гараад, намын бүлгийн дарга нарыг нь ажлын хэсэгт нь ороод. Ингээд энэ хууль өнөөдөр орж ирж байна гэж бодож байгаа байхгүй юу. Орж ирж байгаа.

За бусад хууль дээр бол би бас ойлгодог. Зарим гишүүд ажлын хэсэгтээ оролцох боломжгүй энэ тэр яваад байдаг. Гэтэл энэ том хууль дээр том намын бүлгийнх нь дарга нь би оролцоогүй, би үүнийг ойлгохгүй байна гээд байхаар би бүр ойлгохоо байчихлаа бас. За энэ нэг дэх хэсэг дээр ойлгохгүй байна гэдгээ хэлчихлээ.

Хоёр дахь нь бол зүгээр дарааллын хувьд бол минийхээр бол энэ хууль эхлээд батлагдах нь зөв санагдаж байна. Яагаад гэхээр бид бол Улсын Их Хурал дээр бас янз бүрийн зүйл хэлэлцэхдээ, хууль хэлэлцэхдээ эхлээд Улсын Их Хурлынхаа дандаа хуулийн дагуу, дэгийн дагуу бүх зүйл явдаг шүү дээ. Түүнтэй адилхан эхлээд энэ бодлого төлөвлөлтийг хууль, горимоо яриад хайрцгаа хийчихээд үүнийхээ дотор тэр урт хугацаандаа ямар байх юм, дунд ямар байх юм гэдэг энэ тусдаа чиглэл стратеги бол тусдаа байх. Тэгэхээр эхлээд энэ хуулиа батлаад явсан нь зөв болов уу гэж бодож байна.

Гуравт, тэр Ц.Нямдорж гишүүн хэлээд байна шүү дээ. Энэ юугаараа ялгаатай юм бэ. Энэ баахан л юм байна шүү дээ гээд. Би бас тэр дээр нэг зүйлийг асуумаар байна л даа.

Энэ тогтвортой байх нөхцөл нь яаж хангагдсан юм. Энэ хуулийг бид нар хэрэгжүүлэхгүй. Нэг засаг гарч ирээд үүнийг үндсээр нь өөрчлөхөд ямар хариуцлага хүлээх юм бэ гэдэг нь надад ойлгомжгүй байна л даа. Сая би хариуцлагын заалт харлаа. Зүгээр сахилгын шийтгэл оногдуулна. Хамгийн сахилгагүй хүмүүс чинь Улсын Их Хурлын гишүүд байдаг байхгүй юу.

Тэгэхээр энэ Улсын Их Хурлын гишүүд л үүнийг өөрчлөөд л хаяна шүү дээ. Тэгэхээр энэ баталгаа нь юу юм бэ. Ер нь үүнийг өөрчлөхгүй, үүнийгээ мөрдөөд явах тэр санкци нь юу юм. Энэ хариуцлагын заалтаар бол ойлгомжгүй байна.

Дөрөв дэх асуудал бол бид нар зөвхөн хөгжлийн бодлого энэ төлөвлөлтийн тухай хууль. За тэгээд үүнтэй уялдаад гарах тэр бодлого, төсөл, хөтөлбөрөө баталдаг юм гэхэд одоо гол юм чинь бид нар төсвийн хууль, төсвийн бодлоготойгоо ерөөсөө уялдахгүй байгаа шүү дээ. Тэгэхээр төсвийн бодлоготой уялдуулах бас тэр санкци нь юу юм бэ? Бид нар яах вэ энэ дээр бичиж болно л доо. Төсвийн бодлоготой уялдуулна гээд. Гэтэл яг үнэн хэрэг дээрээ одоо сая Их Хурал төсөв жил болгон ярихад бид нар ямар ч энэ хууль энэ төсөл хөтөлбөртэй огтхон ч ярихгүй байгаа шүү дээ. Ерөөсөө зүгээр тойргийн төсвүүд яриад л баталж байгаа байхгүй. Ямар улсын нэгдсэн төсөв байхгүй. Хөгжлийн бодлого, тэр нөгөө урьд нь баталсан баахан бичиг баримтуудтай ямар уялдаагүй л орж ирдэг шүү дээ.

Тэгэхээр энэ асуудал чинь яаж одоо энэ хууль гарснаар хэрэгжих юм бол гэдгийг л асуумаар байна.

**Ж.Батсуурь: -** С.Одонтуяа гишүүний асуултад хэн хариулах вэ? Ажлын хэсгийн ахлагч Р.Амаржаргал гишүүн. Төсөл санаачлагчаар. Тэндээс. За Г.Батхүрэл дарга хариулъя. 2 номер дээр.

**Г.Батхүрэл: -** С.Одонтуяа гишүүний асуултад хариулъя. Тэгэхээр энэ дарааллын хувьд бол яах вэ Хөгжлийн бодлого төлөвлөлтийн тухай хууль маань бол процессын хууль байгаа. Урт хугацааны бодлогоо эхэлж гаргах ёстой гэж байгаа. Уг нь бол урт хугацааны Мянгын хөгжлийн зорилтод суурилсан үндэсний хөгжлийн цогц бодлого гээд 2008 онд Улсын Их Хурлаар баталсан энэ урт хугацааны бодлого бол одоо хүчинтэй мөрдөгдөж байгаа.

Их Хурлын даргын захирамжаар байгуулагдсан урт хугацааны хөгжлийн бодлогыг шинэчлэх ажлын хэсэг бол ажиллаж байгаа. Энэ ажлын хэсэг бол энэ хуулиас тусдаа үндэсний хөгжлийн урт хугацааны үзэл баримтлал гэдэг ийм бодлогын баримт бичгийг боловсруулаад явж байгаа.

Энэ хуулийг хэрэгжүүлээгүй тохиолдолд одоо ямар хариуцлага тооцох вэ гээд. Яг бид нар Төсвийн тогтвортой байдлын тухай хууль шиг тийм тодорхой нарийн заалтыг энд оруулж өгөөгүй байгаа. Энэ хуулийг хэрэгжүүлээгүй тохиолдолд. Харин хууль дээрх заалтыг одоо хэрэгжүүлээгүй холбогдох албан тушаалтанд тооцох хариуцлагыг Төрийн албан тухай хууль болон холбогдох хуулиар зохицуулна гэсэн ийм заалт явж байгаа.

Ер нь хөгжлийн бодлого, төлөвлөлт маань улсын төсөвтэйгөө нэлээн уялдахгүй байгаа гэдэг ийм шүүмжлэл нэлээн гардаг. Энэ дээр бид нар ялангуяа дунд хугацааны төлөвлөлт дээр улсын хөрөнгө оруулалтын хөтөлбөрийг Улсын Их Хурлаас одоо боловсруулж батлах хэрэгтэй гэж байгаа. Энэ дээр дунд хугацаанд хэрэгжүүлэх бодлогын баримт бичгүүдэд хэдий хэмжээний хөрөнгө санхүү шаардагдах вэ. Энэ хөрөнгө санхүүгийн эх үүсвэр нь ямар байх вэ гэдгийг нарийн тодорхой заасан ийм хөрөнгө санхүүгийн ийм хөтөлбөр гаргах ёстой. Энэ дээр үндэслэж жил жилийн төсөв маань явах ёстой.

Тийм учраас богино хугацаанд хэрэгжүүлэх энэ бодлогын баримт бичгүүдийн хэрэгжилтийг хангах тал нь Төсвийн хуультай нэлээн уялдаж явж байгаа.

**Ж.Батсуурь: -** Су.Батболд гишүүн асуултаа асууя.

**Су.Батболд: -** Энэ яах вэ ингээд хуультай болж байгаа нь зөв л байх л даа. Тэгэхээр бид нар ер нь баталсан хуулиа ерөөсөө хэрэгжүүлэхгүй яваад байдаг байхгүй юу.

Одоо дөнгөж саяхан бид төсөв баталсан. Хавар болгон бид нар төсвийн хүрээний мэдэгдлээ баталдаг. Тэгээд 3 сарын дараа төсвөө батлахдаа Төсвийн хүрээний мэдэгдэлд заасан нөгөө үзүүлэлтүүдээ бүгдийг нь өөрчлөөд хаячихаж байгаа байхгүй юу. Тэгээд Үндэсний хөгжлийн цогц бодлого бол одоо хэрэгжилт нь дуусаагүй байгаа шүү дээ. Тэгээд Улсын Их Хурлын гаргасан бодлого, шийдвэрээ хэрэгжүүлэх, тэрийг хэрэгжүүлэх боломжийг л Засгийн газартаа олгох ийм бололцоо олдохгүйгээр тэгээд л өөрчлөөд явчихдаг. Хоёр дарга аа. Батлуулах гээд байгаа юм уу, яах гээд байгаа юм.

Ийм ийм тохиолдолд би одоо энэ хуулийг хэрэгжээд, үр дүн гараад, бид нарын хоорондын хөгжлийн бодлого төлөвлөлтийн уялдаа хангана гэхэд хэцүү байна.

Бид нар үнэхээр нэг тийм алсын хараагүй болчихсон байгаа байхгүй юу, Монгол төр. 3 сарын дараа Төсвийн хүрээний мэдэгдлийнхээ одоо хөндөхгүй байх заалтуудыг хөндөж байгаа. Хуулиа батлангуутаа маргаашаас нь хэрэгжүүлж эхэлдэггүй. Тэгээд мартчихдаг ийм улс үндэстэн, ийм төр байж болохгүй шүү дээ.

Тэгээд яах вэ би энэ хуулийг санаачлаад боловсруулаад ажлын хэсэгт нь ажилласан гишүүдийн хөдөлмөр зүтгэлийг үнэлж байна. Зүгээр би Улсын Их Хурал, Монгол төр өөрөө энэ бодлого дээрээ анхаарлаа хандуулахгүй бол байгаа бодлогоо хэрэгжүүлээгүй байж дахиад илүү мундаг юм гаргаад үүнийг хэрэгжүүлнэ гэж явдаг энэ байдлаа орхих хэрэгтэй, болих хэрэгтэй. Тэгэхгүй бол бид нарт хангалттай олон бодлого, хөтөлбөр юм байж байгаа шүү дээ.

Тэгэхээр ийм л байгаа юм даа. Бид нар одоо тэгээд цаашаа яах ёстой юм. Би зүгээр сайн мэдэж чадахгүй байна. Энэ хууль гараад арай аятайхан болоод явдаг юм уу, үгүй юу. Зүгээр Монгол Улсын Их Хурлаас баталсан тогтоол ч бай, хууль ч бай үйлчлэх хүрээ, хүчин чадал нь бол адилхан шүү дээ. Адилхан шүү дээ. Гэтэл хууль болгож гарлаа гээд үүнийг хэрэгжүүлж чадах юм болов уу, үгүй юм болов уу. Манай ажлын хэсгийнхэн хэр зэрэг итгэл үнэмшилтэй байгаа юм.

Тэгээд одоо бид нар чинь энэ Хөгжлийн төлөвлөлтийн тухай асуудлаар чинь бид нар Эдийн засгийн яам байгуулж үзсэн. Тэр яамаа татан буулгасан. Тэгээд энэ Үндсэн хуулийн төсөл дээр чинь юу билээ Байгаль орчны яамтай аваачаад холбочихож байгаа билүү. Тэгээд энэ хөгжлийн төлөвлөлтийн асуудлуудыг бид нар ингэж ийш тийш нь аваачаад явахад бол жаахан хэцүү л юм байгаа юм даа. Зүгээр бид нар ногоон бодлогын асуудлыг төлөвлөлтдөө оруулах нь зүйтэй. Гэхдээ бид нар бол юу гэдэг юм дэлхийн нийтийн өмнө Хятад, Америктай адилхан дэлхийг бохирдуулахад 100 хувийн үүрэг гүйцэтгэсэн улс орон биш шүү дээ. Бид нар харин ч энэ дэлхийг хайрлахын төлөө Монголчууд аль байдаг өөрийнхөөрөө, натураараа амьдраад өдий хүрсэн шүү дээ. Тэгээд өөрөө тэр дэлхийн хөгжил дэвшлээс бид хүртээгүй байгаа хэрнээ буцаад ногоон болно гэдэг бол бид нарын хувьд бол. Тэгээд тэр дээр аваачаад хөгжлийн төлөвлөлтийнхөө асуудлыг тавина гэдэг бол бас. Энэ мэтчилэн ийм зөрүүтэй юмнууд байгаа байхгүй юу. Төрийн бодлого боловсруулахдаа бид нар цааш цаашдаа энэ дээрээ л анхаарлаа хандуулахгүй бол би энэ хуулийг цаашаа хэрэгжээд явна гэхэд үнэхээр итгэл муутай байгаа юм.

Энэ дээр манай. Энэ чинь юу билээ. Гишүүд санаачилсан билүү, Засгийн газар билүү? Засгийн газар уу. Энэ дээр бол манай ажлын хэсгийн гишүүд, Р.Амаржаргал гишүүн ямар бодолтой байгаа юм. Хэрэгжилтийг нь хангах тал дээр. Түрүүн гишүүд хэлж байна. Тэр Их Хурлын тогтоол гаргаж дагалдуулж явдаг юм уу, барьдаг юм уу. Зөвхөн энэ хуулийн хэрэгжилтэд. Түрүүчийн тэр Төсвийн хүрээний мэдэгдлийн асуудал, Үндсэн чиглэлийн асуудал. Үндсэн чиглэл гээд бид нар хавар хэлэлцдэг болсон. Шал дэмий цаас, мөрөөдлийн жагсаалт. Цаг үрсэн асуудал. Тэр хэн ч одоо юу гэдэг юм төсөв дээрээ анхаарал тавьдаггүй. Уг нь мөрдөж тэр үндсэн чиглэлд тусгасан асуудлууд төсөв дээр сууж бодлого болж явах ёстой байтал тэнд бол зүгээр мөрөөдлийн жагсаалт явчихдаг. Төсөв дээр шал өөр юмнууд яваад өгдөг. Ийм байгаа юм даа. Үүнийг манай Улсын Их Хурлын гишүүд анхаарч цаашаа төрийн бодлого боловсруулахдаа анхаарна биз дээ. Хариулт байвал сонсъё. Байхгүй бол би зүгээр санал маягийн юм хэлж байгаа юм.

**Ж.Батсуурь: -** Р.Амаржаргал. Ажлын хэсгийн ахлагч. Р.Амаржаргал гишүүн асуултад хариулъя.

**Р.Амаржаргал: -** Би Су.Батболд гишүүний хэлж байгаатай санал нэг л байна л даа. Үнэхээр санаа зовоож байгаа асуудал. Нэг хууль батлаад гаргачихдаг. Тэгээд түүнийхээ ардаас нь явдаг юм байхгүй. Тэрийгээ хэрэгжүүлье гэж чармайдаг юм байхгүй. Тэгээд эцсийн эцэстээ нэг хоосон цаас болоод л хувирчихдаг тийм юм яваад байгаа юм.

Тэгээд үүнийгээ бас нэг тийм болгочихгүй байх чиглэлээр одоо тал талдаа л анхаарч ажиллах ёстой байх. Ялангуяа Засгийн газар бол энэ нэлээн ажил хийх ёстой байх гэж бодож байгаа.

Яагаад энэ асуудал үүссэн юм бэ гэхээр хаа явсан газар ер нь ганцхан л юм яриад байгаа шүү дээ, ард иргэд. Та нар цөмөөрөө л уулзаж байгаа байх. Энэ улс орон чинь ер нь хөгжлийн стратеги байна уу. Хаашаа яваад байгаа юм. Юу юм бэ гэж нэг асуугаад байдаг байхгүй юу. Тэгэхээр бас нэг энэ улс орон чинь нэг хөгжлийн стратегитэй байх ёстой юм байна. Тэр стратегиа бол нэг ийм маягаар боловсруулах нь зүй ёстой юм байна шүү гэсэн нэг ийм эрх зүйн акт ингээд нэг рамыг нь зангидаад өгчихвөл огт байхгүй байснаас бас нэг рамыг нь зангидаад өгчих юм бол тэр рамныхаа хүрээн дотор ингээд цаашаагаа юм явах болов уу л гэж би бодож байгаа.

Зүгээр анх Засгийн газраас өргөн барьсан хувилбар бол үнэнийг хэлэхэд нэлээн хүнд хувилбар байсан. Нэлээн хүнд хувилбар байсан. Тэгээд тэрийг чинь нэлээн янзалж байж өөрчлөөд л оруулж ирж байгаа. Энэ бол төгс төгөлдөр биш. Яг одоо ний нуугүй хэлэхэд. Гэхдээ энэ бол ямар ч байсан ажлын материал мөн. Гарааны материал мөн. Энэ дээрээ тулгуурлаад цаашаа бас нэлээн дорвитой юм хийх юм бол бас ч гэж одоо бас чамлахаар зүйл биш ээ л гэж үзэж байгаа.

**Ж.Батсуурь: -** А.Бакей гишүүн нэмж хариулъя.

**А.Бакей: -** Р.Амаржаргал гишүүний хариулсан дээр нэг зүйл нэмчихье гэж байгаа. Энэ хөгжлийн бодлого төлөвлөлтийн асуудлыг хариуцдаг төрийн захиргааны одоо төв нь ч байна уу, ямар нэг байгууллага бол заавал байх ёстой л юм шиг байгаа юм л даа. Урьд нь бол тэр Ч.Хашчулууны ахалсан нэг агентлаг байсан. Эдийн засгийн хөгжлийн яам байгуулагдаад татан буугдсан. Одоо бол Сангийн яам л хариуцаж байгаа байхгүй юу.

Тэгэхээр энэ хуулийн төслийг одоо дагалдуулж батлах гэж байгаа тэр Улсын Их Хурлын тогтоолын 1.1 дээр бол Хөгжлийн бодлого төлөвлөлтийн тухай хуулийг хэрэгжүүлэхтэй холбогдуулан төрийн байгууллагуудын бүтэц, зохион байгуулалт, чиг үүрэг, уялдаа холбоог судалж боловсронгуй болгох чиглэлээр санал боловсруулж оруулаачээ гэсэн ийм чиглэлийг Засгийн газар өгч байгаа. Тэгэхээр энэ бол зайлшгүй судалж шийдэх асуудал.

**Ж.Батсуурь: -** Гишүүд асуулт асууж, хариулт авч дууслаа. Ингээд ажлын хэсгээс бэлтгэсэн саналын томьёоллууд байгаа. 17 саналын томьёолол байна. Бас найруулгын шинж чанартай санал хураалт явагдана. Мөн дагалдаж байгаа хуулиудын төслөөр санал хураалт байгаа. Ингээд санал хураалт явуулъя.

Нэг. Хөгжлийн бодлого төлөвлөлтийн тухай хуулийн төслийн талаарх саналын томьёолол.

Нэг. Зарчмын зөрүүтэй саналын томьёолол байна.

Нэгдүгээрт, Төслийн 7 дугаар зүйлийн 7.8 дахь хэсгийн “хэрэгжилтийг” гэснийг “хэрэгжилтийн хөндлөнгийн үнэлгээний тайланг” гэж өөрчлөх. Санал хураалт.

Санал хураалтад 26 гишүүн оролцож, 20 гишүүн дэмжиж, 76.9 хувийн саналаар энэ санал дэмжигдлээ.

Хоёрдугаарт, Төслийн 7 дугаар зүйлийн 7.9 дэх хэсгийн “, энэ хуулийн 8 дугаар зүйлийг харгалзан” гэснийг хасах. Санал хураалт.

Санал хураалтад 26 гишүүн оролцож, 20 гишүүн дэмжиж, 76.9 хувиар энэ санал дэмжигдлээ. Саналыг баталлаа.

Гурав. Төслийн 9 дүгээр зүйлийн 9.2 дахь хэсгийн “өргөн мэдүүлж, Улсын Их Хурлаар батлуулна.” гэснийг “өргөн мэдүүлнэ.” гэж өөрчлөх. Санал хураалт.

Санал хураалтад 26 гишүүн оролцож, 20 гишүүн дэмжиж, 76.9 хувиар энэ санал дэмжигдлээ. Саналыг баталлаа.

Дөрөвдүгээрт. Төслийн 9 дүгээр зүйлийн 9.6 дахь хэсгийг доор дурдсанаар өөрчлөн найруулах:

“9.6.Засгийн газар үйл ажиллагааныхаа хөтөлбөрийн хэрэгжилтийг Монгол Улсын Их Хурлын чуулганы хуралдааны дэгийн тухай хуулийн 46 дугаар зүйлийн 46.1 дэх хэсэгт заасан хугацаанд Улсын Их Хуралд өргөн мэдүүлнэ.”. Санал хураалт.

Санал хураалтад 26 гишүүн оролцож, 21 гишүүн дэмжиж, 80.8 хувийн саналаар энэ санал дэмжигдлээ. Энэ саналыг баталлаа.

Ж.Батзандан гишүүн саяын энэ санал хураалттай холбоотой асуулт байсан уу? Санал хураалт явчихлаа даа. Ж.Батзандан гишүүн.

**Ж.Батзандан: -** Хөгжлийн бодлого төлөвлөлтийн тухай хуулийн төслийн талаар ажлын хэсэг гарч ажиллаж байгаа. Үүнийг дагалдуулж хэрэгжилтийн асуудлаар нь тогтоолын төсөл бас батлагдахаар боловсрогдсон байгаа.

Миний бие ажлын хэсэгт орж ажилласан. Энэ бол нэлээн 2 жилийн өмнөөс явсан ажлын хэсгийн ажлын үр дүн. Харин сүүлийн үед бид Монгол Улсын Үндсэн хуулийг өөрчлөх, нэмэлт, өөрчлөлт оруулах тухай асуудлыг хөндөж тавиад ард нийтийн санал асуулгаар оруулахаар явж байгаа.

**Ж.Батсуурь: -** Энэ санал хураагдаж байгаа саналын томьёололтой холбоотой л асуудал ярина шүү дээ, одоогоор. Түрүүн асуулт хариулт явчихсан.

**Ж.Батзандан: -** Монгол Улсын Үндсэн хуульд эдийн засгийн хөгжлийн тогтвортой, урт хугацааны бодлоготой холбоотой зохицуулалтуудыг зайлшгүй оруулах нь энэ хоёрын уялдаа холбоог хангаж байж урт хугацааны эдийн засгийн хөгжлийн бодлого чинь өөрөө хангагдана. Наад зах нь Засгийн газраас оруулж ирсэн төсвийг Улсын Их Хурал муутгадаггүй байх. Харин дээрдүүлдэг ч гэдэг юм уу. Тэр Түрк, Япон, Европын Холбооны улсуудын Үндсэн хуульд байдаг эдийн засгийн гол гол оновчтой заалтуудыг одоо Үндсэн хуульд оруулах цаг нь болсон гэж би харж байгаа юм.

Тэгэхгүйгээр энэ урт хугацааны хөгжлийн бодлого төлөвлөлтийн тухай хууль гараад энэ бол зүгээр цаас болно шүү гэдгийг л би хэлээд байгаа юм. Тийм.

**Ж.Батсуурь: -** Санал хураалт үргэлжилж явуулъя.

Тав. Төслийн 10 дугаар зүйлийн 10.2 дахь хэсгийг доор дурдсанаар өөрчлөн найруулах:

“10.2.Шинээр боловсруулах, үргэлжлүүлэн хэрэгжүүлэх үндэсний хөтөлбөрийн жагсаалтыг энэ хуулийн 9.3-т заасан Засгийн газрын үйл ажиллагааны хөтөлбөрийг хэрэгжүүлэх арга хэмжээний төлөвлөгөөний хамт батална.” Санал хураалт.

Н.Энхболд гишүүн. Н.Энхболд гишүүний микрофоныг өгье. Битгий дараарай.

**Н.Энхболд: -** Баярлалаа. Энэ хуулийн ер нь хэрэг байгаа юм уу, үгүй юу гэдэг талаар сая их олон гишүүн эргэлзээд асуугаад байна л даа. Хамгийн гол нь энэ хууль дотор ийм урт хугацааны, дунд хугацааны янз бүрийн хөтөлбөрүүд боловсруулчихад эргээд тэрийгээ баталгаатай мөрдөх ёстой гэсэн тийм баталгааны зүйл ерөөсөө алга байна. Огт байхгүй. Би сая бүгдийг нь ингээд нэг бүрчлэн харлаа.

Бид нар урьд нь ийм юм зөндөө хийж байсан. Мянганы хөгжлийн зорилтуудад тулгуурласан урт хугацааны хөгжлийн хөтөлбөр, бүсчилсэн хөгжлийн үзэл баримтлал гээд зөндөө юм гарч байсан. Бүр тийм том байтугай төсвөө сахилгатай, хариуцлагатай байлгах гээд Төсвийн тогтвортой байдлын тухай хууль хүртэл батлаад ажиллаж байсан. Тэгээд нэг улс төрийн хүчин гарч ирэхээрээ ур дахь юмаа үгүйсгээд л, улс төржүүлээд л, хийхийг нь болиулаад. Тэр хийж болохгүй ээ, наадах чинь одоо хуулиар хориотой юм гэсэн тохиолдолд хүртэл хуулийг нь хүчээр өөрчлөөд тэр юмыг нь өөрчлөөд явдаг ийм заншил бүр гэм биш зан болчихоод байгаа шүү дээ.

Ерөнхий ийм хөгжлийн зорилтууд байтугай хуулийн тодорхой заалтуудыг төсвийн хариуцлагын тухай, Төсвийн тогтвортой байдлын тухай хуульд заасан тэр зүйлүүдийг нь дураараа өөрчлөөд л явж байгаа.

Тэгээд миний бодлоор бол ийм хууль гарах ерөөсөө. За гарах хэрэгтэй ч гэсэн энэ дотор энэ хууль гарч байгаагийн ач холбогдлыг нь харуулах тийм заалт байхгүй байна.

Хоёр зүйл тусгамаар байна. Нэгд нь, сая стратегийн тухай ярьсан. Р.Амаржаргал гишүүн ч өөрөө ярьж байна. Ерөөсөө цаашдаа Монгол Улс эдийн засгаа хөгжүүлэхдээ ямар стратеги барих юм бэ. Тухайлбал, дотор нь бид нар хувийн хэвшлээ илүү дэмжиж хөгжих юм уу, эсвэл төр нь дуртай цагтаа хувийнхаа юмыг булааж аваад тэгээд нураагаад тэр дээрээ хэрэлдээд байж байдаг ийм төлөвлөлттэй, ийм эдийн засагтай, ийм концепци, стратегитай улс байх юм уу гэдгээ хүртэл энэ дээр бид тусгасан байх ёстой л гэж бодож байна.

Яах вэ Засгийн газраас ороод ирсэн болохоор тэр дээр нь ажлын хэсэг ажилласан л байх л даа. Өөрөө бас эргэлзээгээ. Р.Амаржаргал гишүүн хэлж л байна.

Тэгээд одоо яг энэ заалт. 10.2 гэдэг заалт. Улсын Их Хурал шинээр боловсруулах, үргэлжлүүлэх хэрэгжүүлэх үндэсний хөтөлбөрийн жагсаалтаа батална гэж байгаа юм. Энэ нь бол үндсэндээ энэ хуулийнхаа агуулгыг бүхэлд нь өөрчилсөн. Хэрэг болбол Засгийн газар өөрөө шинээр юм гаргаад баталж болно. Үргэлжлүүлбэл яах вэ тэгээд явна гээд. Өөрөөр хэлбэл нэгдүгээрт баталгаа байхгүй. Тэгсэн мөртлөө дээр нь дахиад нэг үндэсний хөтөлбөр гээд нэг байлаа гэж бодоход тэрийгээ өөрчилж болох хаалгыг нь нээж өгч байгаа ийм заалт байна гэж би харж байна.

Эсвэл одоо ядаж тэр урьд нь гарсан, эсвэл хөгжлийн урт хугацааны хөтөлбөр дээрээ суурилсан ийм үндэсний хөтөлбөрүүд байх ёстой гэдгийг ядаж зааж өгч болдоггүй юм уу. Энд бол өөрчлөх тухай л заалт байна шүү дээ. Тэгэхээр хуулиа бүхэлд нь үгүйсгэж байна шүү дээ. Энэ хуулийн гол зорилго бол урт хугацаанд тогтвортой мөрддөг, ямар ч улс төрийн хүч, ямар ч эдийн засгийн үзэл баримтлалтай тийм улс төрийн хүч байсан гарч ирээд ядаж тэр урьд нь гарсан ерөнхий хөгжлийн зарчим дээрээ суурилсан тийм л хөтөлбөртэй байх тухай байх ёстой. Тэр байхгүй. Дээр нь өшөө энэ 10.2-оороо үгүйсгэж байна.

Улс төрийн намуудын хариуцлагын тухай юу ч алга. Сонгуульд орохдоо тэгнэ ингэнэ гээд сая ярьж байна. Хэрэв тийм юм байгаа бол энэ дээр сонгуульд орж байгаа улс төрийн намууд хөгжлийн хөтөлбөр боловсруулахдаа заавал энд суурилсан байна. Тэгэхгүй бол тэгнэ гэсэн юм байхгүй бол энэ хэнд ч хэрэггүй хууль болно. Бид нарын урьд нь зөндөө олон удаа хийсэн. Дураа хүрэхээр өөрчилчихдөг зүйлүүдийн л нэг болно.

Тэгэхээр энэ 10.2 гэдэг заалтыг би тэгж ойлгоод байна. Зөв үү? Дуртай цагтаа өөрчилж болох заалт чинь энд явж байна шүү дээ. Хуулиа бүхэлд нь хүчингүй болгочихсон.

**Ж.Батсуурь: -** С.Бямбацогт гишүүн энэ заалттай холбоотой асуулт байгаа. Тийм ээ. С.Бямбацогт гишүүн үгээ хэлье. Дараа нь М.Батчимэг гишүүн.

**С.Бямбацогт: -** За нэгмөсөн хариулт өгөх юм байлгүй, тэгвэл. Анхаарах асуудал л даа. Урт хугацааны хөгжлийн стратеги, бодлогын бичиг баримт боловсруулах ажлын хэсгийг Улсын Их Хурал дахь 3 намын бүлгийн дарга ахалж байгаа, С.Одонтуяа гишүүн ээ. Тийм. Энэ бол тэр бодлогыг хэрэгжүүлэх процессын хууль нь юмаа. Хөгжлийн бодлого төлөвлөлтийн тухай хууль.

Энэ хуулийн ажлын хэсэгт орсноо одоо өнөөдөр сонсож байна. Хөгжлийн бодлогыг боловсруулах ажлын хэсгийг ахлаад яваад байгаа гээд хуралд нь оролцоод яваад байгаа. Энэ одоо Хөгжлийн бодлого төлөвлөлтийн тухай хуулийн ажлын хэсэгт орж ажиллаж байгаа гэдгээ одоо өнөөдөр Р.Амаржаргал гишүүнээс анх удаа сонсож байна.

Тэгээд сая Н.Энхболд гишүүний асуултыг би бас яг л давтах гээд байгаа юм л даа. Үндсэндээ ингээд шинээр байгуулсан Засгийн газар нь шинээр хөтөлбөр боловсруулах жагсаалт батлаад 4 жилийнхээ Засгийн газрын үйл ажиллагааны мөрийн хөтөлбөр дотроо. Ингээд үндсэндээ өмнө нь бидний баталсан нөгөө урт хугацааны бодлого, дунд хугацааны зорилтууд. Одоо юу гэдэг юм энэ бүгдийгээ бүгдийг нь үгүйсгээд явах бололцоо үүсчихээд байна.

Үүнийг хаасан ганцхан зохицуулалт байна энэ дээр. 21.3 дээр Монгол Улсын Ерөнхийлөгчийн болон Улсын Их Хурлын орон нутгийн сонгуулийн үр дүн нь урт болон дунд хугацааны бодлогын баримт бичигт нэмэлт, өөрчлөлт оруулах үндэслэл болохгүй гэсэн. Гэхдээ үүнийгээ өшөө илүү жаахан бас чангаруулах бололцоо байхгүй юу. Тэгэхгүй бол саяын хэлдэг л одоо болох гээд байна л даа. 10.2 дээр. Улсын Их Хурал шинээр боловсруулах, үргэлжлүүлэн хэрэгжүүлэх хөтөлбөрөө үндэсний хөтөлбөрийн жагсаалтыг Засгийн газрын үйл ажиллагаа, мөрийн хөтөлбөрийн хамт батална гээд.

Яг энэ хоёр заалт маань хоорондоо жаахан тийм зөрчилдөөд байгаа юм биш үү. Үүнийг яаж хооронд нь уялдуулах ёстой юм бэ. Үүнийг өшөө жаахан чангаруулж болохгүй юу. Энэ дээр нэг тодорхой хариулт өгөөчээ гэж хэлмээр байна. Тийм.

**Ж.Батсуурь: -** Энэ заалттай холбоотой яригдаж байгаа учраас М.Батчимэг гишүүн асуултаа асууя. Үгээ хэлье.

**М.Батчимэг: -** Би бас үндсэндээ сая өмнө нь үг хэлсэн Н.Энхболд гишүүн, С.Бямбацогт гишүүн хоёртой ойролцоо санаа хэлэх гээд байна л даа.

Энэ хуулийг бол би чухал гэж бодож байгаа. Яагаад гэвэл хоорондоо уялдаагүй хичнээн бодлогын баримт бичиг гарч байгаагаас болоод үүнийг уялдуулах шаардлагаар ийм хууль хийж байгаа гэдгийг танилцуулгадаа тодорхой бичсэн байгаа. Гэтэл уялдааг нь хангах асуудал дээр зарим зохицуулалтууд дутуу байна гэж хараад байгаа юм. Наад зах нь энэ Засгийн газрын мөрийн хөтөлбөр чинь өөрөө тэр хөгжлийн үзэл баримтлалынхаа агуулгын хүрээнд боловсрогдоно.

Ер нь анх хууль ярьж эхэлж байхад бид ярьж байсан шүү дээ. Аль нам ялахаас үл хамаараад үндсэн одоо улсын хэмжээнд тодорхойлсон хөгжлийн бодлогоо хэрэгжүүлдэг ийм л зохицуулалт руу шилжье. Тэгэхийн тулд бид ийм хууль хийж байгаа юм гэж. Энэ процессыг зохицуулж байгаа хууль чинь тэр лүүгээ хөтлөх ёстой шүү дээ.

Засгийн газрын мөрийн хөтөлбөр бол баталсан хөгжлийнхөө стратегид нийцсэн байна. Тэрийг огт гажуудуулсан, үгүйсгэсэн, огт орхигдуулаад шинээр хийсэн зүйл байхгүй гэдэг зохицуулалт тэр дотор жишээлбэл харагдахгүй байгаа байхгүй юу. Тэгэхээр үүнийг одоо энэ дээр бас ийм нэмэлт байдлаар тодотгол оруулах зайлшгүй шаардлага байна гэж харж байна.

Тэгээд дээр нь бид нар дөнгөж сая төсөв хэлэлцээд дууссан. Төсвийг бид нар бас нэг бодлогын баримт бичиг гэж хардаг цаг болмоор байгаа юм. Төсөв бол ерөөсөө төрийн бодлогын тоон илэрхийлэл шүү дээ. Тэгээд хөгжлийн бодлогыг чинь богино хугацааны нэг төлөвлөлтийн баримт бичиг. Тоогоор илэрхийлсэн. Гэтэл энэ дотор жишээлбэл богино хугацааны төлөвлөлт дотор, богино хугацааны бодлогын баримт бичиг дотор чинь төсвийн бодлого, төсвийн төлөвлөлтийн тухай дурдсан юм ерөөсөө алга. Үндсэн чиглэл гээд баримт бичиг ороод ирнэ. Үндсэн чиглэлээ таг мартаад төсөв чинь өөрийнхөөрөө баахан тоо тавиад л ороод ирдэг шүү дээ.

Тэгэхээр энэ богино хугацааны юун дотор. Би сая гарч яваад энэ 6-гийн юун дээр хамгийн эхний санал хэлье гэсэн. Хоцорчихлоо л доо. Жишээлбэл одоо ингээд зүйл, заалтаар бид нэгэнт хэлэлцээд явж байгаа, анхны хэлэлцүүлэг явж байгаа учраас санал оруулаад явъя гэвэл би энэ бүр хамгийн нэгдүгээр заалт 7.2 дээр хураасан байх. 7.8 дээр. Тэрнээс өмнө би бол зарчмын зөрүүтэй санал оруулах гээд байгаа юм л даа.

6.5.3 дээр бид ядаж үндсэн чиглэл гээд 6.5.1.2 улсын болон орон нутгийн үндсэн чиглэлийг хэлэлцэж байгаа бол 6.5.3 дээр улсын болон орон нутгийн хөгжлийн үндсэн чиглэлд нийцүүлэн боловсруулсан төсвийн төсөв гэж. Улсын болон орон нутгийн төсөв гэж. Яг нийцүүлж боловсруулах ёстой гэдэг ийм заалтаар хуульчилж өгмөөр байгаа юм.

Тэгэхээр би бол жишээ нь 6.5.3 дээр үүнтэй холбоотой зарчмын зөрүүтэй санал оруулах бодолтой байсан. 7.2 дээр бас ингээд харж байна. Өнгөрсөн заалт. Ер нь бол төрийн чинь бодлогын хоёр том тулгуур байгаа шүү дээ. Нэг нь аюулгүй байдлын бодлого, нөгөөдөх нь хөгжлийн бодлого. Энэ хөгжлийн бодлогын хууль. Тэгэхдээ нэг зоосны хоёр тал. Энэ дээр үндэсний аюулгүй байдлын бодлого, гадаад бодлогын үзэл баримтлал гээд 10, 15 жилээр мөрдөж байдаг урт хугацааны бодлогын баримт бичгийн тухай нэг ч үг дурдаагүй байна. Тэр баримт бичгүүд чинь өөрөө хөгжлийн бодлоготойгоо уялдаж байж бие биенийгээ амьдруулах байхгүй юу.

Тэгэхээр ядаж 7.2 дээр жишээлбэл хөгжлийн бодлогын үзэл баримтлалыг боловсруулахдаа нөгөө талд байгаа Үндсэн хуулиас гадна Үндсэн хуулийн суурь. Нөгөө талд байгаа бодлогын баримт бичгүүдэд дурдах шаардлага байсан байна. Үүнийг орхигдуулсан байна. Тэгэхээр би жишээлбэл 7.2 дээр ийм нэмэлт оруулах ёстой байна гэдэг ийм санал байна.

Тэгээд Н.Энхболд гишүүнтэй санал нэг байгаа зүйл бол тэр хариуцлагыг бид яаж ярих ёстой юм бэ. Сүүлийн заалтууд руу бас бодож баймаар байна. Үүнийг ярихгүй бол энэ дахиад нэг цаас болно. Би бол ямар ч гишүүдтэй адилхан эргэлзэхгүй тийм л бодолтой байна.

**Ж.Батсуурь: -** Ажлын хэсгээс энэ зарчмын зөрүүтэй саналын томьёоллуудыг хурааж байна. Тэгээд М.Батчимэг гишүүн тэр 7.2 саналаа бичгээр ирүүлж болно. Тэгээд энэ ажлын хэсгийн саналын дараагаар хэлэлцэж санал хураалт явуулна. М.Батчимэг гишүүний бичгээр ирүүлсэн саналыг хүлээж авлаа.

Г.Уянга гишүүн үг хэлье гэсэн үү? Саяын энэ заалттай холбоотой. За О.Содбилэг гишүүн. Бичгээр л авна л даа. Саяын М.Батчимэг гишүүний ирүүлж байгаа шиг. Бичгээр авна л даа.

**О.Содбилэг: -** Энэ заалтууд дээр нэмж санал хэлье.

**Ж.Батсуурь: -** Аль заалт дээр?

**О.Содбилэг: -** Одоо явж байгаа дээр ч гэсэн.

**Ж.Батсуурь: -** За 10.2.

**О.Содбилэг: -** Тийм. Энэ үндэсний хөтөлбөрийн. Одоо юу гэдэг юм ерөнхий яригдаж байгаа зүйл дээр энэ асуудлуудыг яг хэн хариуцаж хийх юм бэ гэдэг нь бас их тодруулж өгмөөр байгаа юм. Ялангуяа хувийн хэвшлийн талаар ерөөсөө дурдагдаагүй байна.

Өнөөдөр манай төсвийг бүрэлдүүлж байгаа одоо юу билээ. Нийт төсвийн 90.0 хувийг 300-гаад компани бүрэлдүүлж байгаа. Тэгэхээр энэ бүх юмыг ингээд төр хийх гэж байгаа юм шиг ийм юу гэдэг юм уур амьсгал байна л даа. Текстэд. Тэгэхээр эндээ бас нэг хувийн хэвшил гэсэн юмаа бас яаж оруулах талаас нь харж оруулбал яасан юм бэ гэсэн санал байна. Тэгэхгүй бол төр одоо өнөөдрийн ийм зах зээлийн нийгэмд бүх юмыг хийхгүй шүү дээ. Тэрийгээ нэг анхаарч оруулъя. Тэгээд бусад заалтууд дээр ч гэсэн санал байна.

**Ж.Батсуурь: -** Энэ бол нөгөө хөгжлийн урт болон богино хугацааны хөгжлийн бодлого төлөвлөлтийг л зохицуулах хууль яваад байгаа юм л даа. Г.Уянга гишүүн асуултаа асууя. Ерөнхий хууль явж байгаа юм л даа.

**Г.Уянга: -** Тийм л дээ. Ерөнхий хууль явж байгаа. Тэгэхдээ яг үнэнийг хэлэхэд бид нар жаахан цаг үрээд байгаа юм шиг санагдаад байх юм. Энэ чинь өөрөө хөгжлийн бодлогыг хэрэгжүүлэх, энэ тогтвортой байх, үүнийг хэрэгжүүлдэг бүтэц тогтвортой байх гэдэг чинь өөрөө бид нар нөгөө сууриас нь эхэлж яривал энэ их одоо бодитой баримт бичиг болмоор санагдаад байгаа юм.

Өөрөөр хэлбэл бид нар манай өнөөгийн байгаа улс төрийн систем, тогтолцоо, сонгуулиар бий болдог, солигддог тэр бүтцүүд, сонгуулийн систем, санал авдаг систем, энэ бүхэн бол өөрөө тогтвортой хөгжлийн бодлого хэрэгжүүлэх ямар ч бололцоо байхгүй системд бид нар ийм юмыг ярих нь аягүй буруу болчихоод байгаа юм. Аягүй цаг үрээд байгаа юм.

Энэ хууль батлагдлаа ч 2016 оны сонгуулийн үеэр хэрэгжүүлэх бололцоо байхгүй. Бид нар нөгөө Хөгжлийн яамаа татан буулгачихсан. Хөгжлийн яам нь буруу ажиллаад байна гээд буруу ажилласан сайдаас нь болоод татан буулгасан. Уг нь бол энэ бодлогыг зангидаж хэрэгжилтийг нь хянаж байдаг, тохируулж байдаг тийм тогтвортой бүтэц бол заавал бий болох ёстой.

Тэгэхээр бид нар бол миний бодлоор Үндсэн хууль нэгэнт ороод ирсэн. Суурь хуулиуд нь ороод ирсэн байгаа юм чинь тэр суурь хуулиа эхэлж яриад тэгээд дараа нь энэ хэлэлцэх асуудлын дарааллын хувьд тэгж явах нь илүү зөв санагдаад байгаа юм л даа.

Ямар ч улсын Үндсэн хуулийг харж байхад мэдээж тунхагийн шинжтэй. Зорилго, зориулалт, зорилт, үнэт зүйл, тэр юмаа тодорхойлохоос гадна тодорхой хэмжээгээр хөгжлийн бодлого, ирээдүйн чиг хандлагаа бас тодорхойлсон байдаг. Тэгэхээр бид нар шинэ Үндсэн хуулиасаа эхэлж энэ асуудлаа яривал илүү зөв, суурьтай, барьцтай, харьцуулах юмтай, наах зүйлтэй болмоор юм шиг санагдаад байгаа юм.

Тэгэхээр бид нар өмнө нь ч бас олон гишүүн хэлээд байна. Ер нь жаахан цаг үрсэн л ажил хийгээд байна л даа. Тэгээд энэ дээр чинь тийм юм байхгүй болохоор жишээлбэл 21.3 дээр аливаа сонгуулийн Ерөнхийлөгчийн, Их Хурлын, орон нутгийн сонгуулийн үр дүн одоо бодлогын баримт бичигт нэмэлт, өөрчлөлт оруулах үндэслэл болохгүй гээд биччихсэн ч байх шиг.

Ер нь бол...

**Ж.Батсуурь: -** За энэ яг 10.2 дугаар заалттай холбоотой л. Яг энэ заалтаар санал хурааж байгаа юм чинь.

**Г.Уянга: -** Би зүгээр саналаа хэлж байна. Тийм. Тэгэхээр нэгэнт энэ холбоотой. Миний саналтай холбоотой заалт дурдагдсан учраас. Энэ чинь эхлээд сонгуулийн өмнө хөтөлбөрүүд нь энэ хөгжлийн бодлогод нийцсэн байна уу гэдэг үнэлгээ хийгээд сонгуульд оролцох эсэхийг нь шийддэг байх ёстой шүү дээ. Гэтэл иймэрхүү заалт чинь энэ бодлогын баримт бичиг бид нар цаг үрсэн асуудал л болоод байна. Асуудлын дараалал буруу байна гэж хэлэх гээд байна.

**Ж.Батсуурь: -** Сая энэ 10.2 заалттай холбогдолтой олон санал гарлаа. Тэгээд Р.Амаржаргал гишүүн ажлын хэсгийн ахлагч энд ерөнхий хариулт өгье. Дараа нь Г.Батхүрэл дарга.

**Р.Амаржаргал: -** Би одоо энэ саяны ярьсан эрхэм гишүүдтэй ер нь бүгдтэй нь санал нэг байх юм. Ялангуяа Г.Уянгатай цаг үрсэн ажил гэж.

Цаг үрсэн ажил болоод байна л даа. Яагаад гэвэл нөгөө оруулж ирсэн хуулиа харахгүй байна шүү дээ. Засгийн газраас нэг хуулийн төсөл өргөн барьчихсан найзуудаа. Тэр дээр чинь бүх юмыг нь биччихсэн байгаа. Ажлын хэсгээс тэр дээр нь ажиллаад ийм ийм өөрчлөлтүүд оруулах хэрэгтэй байна гэж хэлдэг. Тэгэхээр энэ өөрчлөлт дээр яриад байгаа байхгүй юу. Энэ өөрчлөлт чинь яг нөгөө өргөн барьсан хууль дээрээ ямар юмыг нь засаад, тэгээд өргөн барьсан хууль маань ямархуу янзын хэлбэр галбиртай болж байгаа билээ гэдгээ харуулаад унших юм бол. Нэг залхуурахгүйхэн шиг уншчих юм бол энэ чинь уг нь бол саяны яриад байгаа асуудлуудын бараг 90-ээд хувь нь байхгүй болох гээд байна шүү дээ. Би тэгж л хэлье.

Тэгээд дээрээс нь манай энэ ажлын хэсгийнхэн саяын тэр аль нь алинаасаа яаж урган гарч билээ. Тэр нэг шалгуурууд нь юу байгаа билээ гэдгийг маш тодорхой хэлээд өгөөч.

**Ж.Батсуурь: -** Хэн хариулах вэ? 3 дээр.

**Д.Чимэддагва: -** Баярлалаа. 10.2-той холбоотой асуудал дээр тайлбар хэлье. Д.Чимэддагва.

Ерөнхийдөө олон улсын хөгжлийн бодлого төлөвлөлтийн нэг ийм тогтолцоо, зарчмыг л барьж энэ хуулийн ерөнхий араг ясыг босгосон л доо. Ер нь бол Монгол Улсын хэмжээнд урт хугацаанд нэг ийм хөгжлийн бодлого байх хэрэгтэй юм байна. Энэ нь дунджаар 15-аас 20 жил байх хэрэгтэй. Хугацааны хувьд бол ерөнхий олон улсын стандарт.

Хоёрдугаарт нь, дэлхийн эдийн засгийн хурдан өөрчлөгдөж байгаа энэ хандлага дээр суурилаад 15-аас 20 жил байх нь зохистой юмаа гэдэг. Энэ урт хугацааныхаа бодлого дээр суурилаад төрөөс баримтлах бодлого, бүсчилсэн хөгжлийн баримтлал гэсэн дунд хугацаанд хэрэгжих ийм бодлогын баримт бичиг байх юм. Өөрөөр хэлбэл энэ урт хугацааныхаа бодлого дээр суурилсан дунд хугацааны бодлогын баримт бичиг.

Энэ дунд хугацааны бодлогын баримт бичиг нь 8-аас 10 жилийн хугацаанд хэрэгжих юм. Ер нь 8 жил нь илүү тохиромжтой байгаа. Өнөөгийн Засгийн газрын тухай болон Сонгуулийн тухай хуулиар 2 жилийн циклтэй, төрийн бодлого, залгамж чанартай гэдэг хугацаагаараа ер нь төрөөс баримтлах бодлого, энэ бүтцийн хөгжлийн баримтлах бодлого, дунд хугацааны бодлого бол 8 жилийн хугацаатай. Энэ бодлого дээрээ суурилсан Засгийн газрын мөрийн хөтөлбөр буюу 4 жилийн мөрийн хөтөлбөр байх юм.

Тэгээд үүнтэй холбоотой Засгийн газрын мөрийн хөтөлбөрөө хэрэгжүүлэхдээ Засгийн газар үндэсний хөтөлбөрүүдээр дамжуулж хэрэгжүүлэх хэрэгтэй юм. Тодорхой одоо тухайн Засгийн газар тэргүүлэх чиглэлийнхээ бодлогыг одоо нүүрс хөтөлбөр гэдэг юм уу, ноос хөтөлбөр гэдэг юм уу ийм үндэсний хөтөлбөрүүдээр дамжиж хэрэгжих хэрэгтэй юм гэсэн ерөнхий ийм логик дээр энэ хууль маань явж хэрэгжиж байгаа юм.

Тэгэхээр энэ үндэсний хөтөлбөрүүдийн жагсаалтыг Их Хурал батлах уу, Засгийн газар батлах уу л гэдэг асуудал гарч байгаа юм. Тэгэхээр тухайн Засгийн газар мөрийн хөтөлбөр болон энэ төрөөс баримтлах бодлогоо хэрэгжүүлэх гол хэрэгсэл нь хөтөлбөр, үндэсний хөтөлбөрүүд байх юм. Үүнийгээ Засгийн газар нь өөрөө баталж явах нь зүйтэй юмаа гэдэг ийм логикоор энэ хуулийн өөрчлөлт бол ороод явж байгаа юм. Тийм.

**Ж.Батсуурь: -** За А.Тлейхан гишүүн, А.Бакей гишүүн нэмж хариулъя.

**Д.Чимэддагва: -** Өөрөөр хэлбэл түрүүчийн Засгийн газрын үед..

**А.Бакей: -** Би нэмээд хариулчихъя. Энэ ийм байгаа юм. Яг энэ саяны гишүүдийн санаа зовж байгаа асуудал яах аргагүй зөв л дөө. Тэгэхээр юу вэ гэхээр зэрэг энэ хөгжлийн бодлого баримт бичгүүд хоорондоо уялдаа холбоо байхгүй. Бид Засгийн газрын үйл ажиллагааны хөтөлбөр гээд баталчихаад өөр нэг салбарын бодлогын баримт бичиг боловсруулах, түүнээс тас өөр юм бас баталж байна.

Тийм учраас энэ хоорондоо уялдаа холбоо хангах асуудал энэ юун дээр нэгдүгээрт тусгагдаж байгаа. Тэгэхээр энэ 5 дугаар санал хураалт бол Засгийн газрын мөрийн хөтөлбөртэй бусад бодлогын баримт бичгийг уялдуулах асуудал. Нөгөө нэг асуудал бол 17 дугаар зүйл дээр бол энэ хөгжлийн бодлогын баримт бичигт тавигдах 4 шалгуурыг бичсэн байгаа. Түүний нэг нь бол хөгжлийн бодлогын баримт бичгийн төслийг оновчтой бодлогын хувилбарт тэнцүүлж зорилго, зорилт хүрэх үр дүн, шалгуур үзүүлэлтүүд, хэрэгжүүлэх арга зам, үе шат, түүнд шаардлагатай нөөцийг нарийвчлан төлөвлөн боловсруулна гэж.

Тэгэхээр энэ дээрээ бол нөөцөд нийцээгүй ийм бодлогын баримт бичиг боловсруулсан байна уу, үгүй юу гэдэг асуудлаа бол энэ шалгуураараа хянах ёстой. Нөгөө тал дээр бол сонгуульд одоо улс төрийн намууд оролцохдоо байгаа нөөц бололцооноосоо хамаагүй хэтрүүлээд одоо ингээд амлалт авдаг. Эсвэл бүтээн байгуулалтын ажил хийнэ гэж амлалт авдаг. Үүнийг Сонгуулийн тухай хуулийн холбогдох заалтад оруулж зохицуулах ёстой. Өөрөөр хэлбэл Сонгуулийн тухай хуулийн холбогдох заалтад яг одоо энэ сонгуулиар одоо улс төрийн намууд амлалт авахдаа тэнд нь одоо Аудитын ерөнхий газар ч юм уу үнэлгээ хийгээд дүгнэлтээ гаргасан байх ёстой. Тэгэхээр энэ хууль сонгуулийн хуультай бас холбогдох ёстой байгаа юм.

**Ж.Батсуурь: -** Энэ 10.2-ыг түр орхиод дараагийн саналыг хураагаад явж байя. Энүүгээр бичгээр гишүүд бас 10.2 дугаар заалттай холбоотой бичгээр санал гаргах гэж байх шиг байна. Тэд нарыг ирсний дараагаар эргэж санал хураая.

Зургаа. Төслийн 11 дүгээр зүйлийн 11.4 дэх хэсгийн “гүйцэтгэлд” гэсний дараа “санхүү, төсвийн асуудал эрхэлсэн төрийн захиргааны төв байгууллага” гэж нэмэх.

Санал хураалтад 26 гишүүн оролцож, 19 гишүүн дэмжиж, 73.1 хувийн саналаар санал дэмжигдлээ.

Долоо. Төслийн 12 дугаар зүйлийн 12.10 дахь хэсгийг доор дурдсанаар өөрчлөн найруулах:

“12.10.Засгийн газар улсын эдийн засаг, нийгмийг хөгжүүлэх үндсэн чиглэлийн жилийн эцсийн хэрэгжилтийг Монгол Улсын Их Хурлын чуулганы хуралдааны дэгийн тухай хуулийн 46 дугаар зүйлийн 46.1 дэх хэсэгт заасан хугацаанд Улсын Их Хуралд өргөн мэдүүлнэ.” Санал хураалт.

Санал хураалтад 25 гишүүн оролцож, 20 гишүүн дэмжиж, 80 хувийн саналаар санал дэмжигдлээ. Саналыг баталгаажууллаа.

Найм. Төслийн 13 дугаар зүйлийн 13.3 дахь хэсгийг доор дурдсанаар өөрчлөн найруулах:

“13.3.Бүсчилсэн хөгжлийн бодлогыг Монгол Улсын хөгжлийн үзэл баримтлал, Бүсчилсэн хөгжлийн удирдлага, зохицуулалтын тухай, Хот байгуулалтын тухай хуультай уялдуулан боловсруулна.” Санал хураалт.

Ц.Даваасүрэн гишүүн. Энэ 13.3-тай холбоотой.

**Ц.Даваасүрэн: -** Энэ бүсчилсэн хөгжлийн асуудал гээд нэг одоо бид нарын яг шийдэж чадаагүй зүйл байгаад байдаг юм. Аль нь төв байх вэ гэхээр л маргалдаад унадаг байхгүй юу.

Тэгэхээр ингээд л бүсчилсэн хөгжлийн гэж ингэж орж ирж байгаа чинь нэг ёсондоо бас л нэг хэрэгжихгүй гэдгийг л харуулаад байгаа байхгүй юу. Энэ чинь хэрэгжээгүй шүү дээ. Бид нар үүнийг ярьсан.

Ер нь бид нарын одоо яг хуульчилсан баталсан хөтөлбөрүүд олон. Малчдын талаар төрөөс баримтлах бодлогын баримт бичиг, Монгол мал хөтөлбөр гэдэг ч юм уу. Тэгээд нэг нь гарч ирэхээрээ өө энэ нөгөө намын энэ тэр гээд л ингээд унадаг шүү дээ.

Би бол түрүүний бас нэг гишүүний хэлээд байгаа энэ Их Хурлын гишүүд сахилгагүйтээд байгаа гэдэгтэй санал нийлүүлэхгүй байна. Намууд байгаа байхгүй юу. Сонгуулийн үр дүнгээр гарч ирсэн намууд л тэгээд дуртайгаа хийдэг шүү дээ. Тийм. Тийм учраас энэ бүсчилсэн хөгжлийн энэ асуудлыг тэртээ тэргүй угаасаа шийдэж чадахгүй байгаа юмыгаа бид нар ер нь яах вэ гэж. Би бас ажлын хэсэгт байсан. Ерөөсөө оролцоогүй.

Яагаад гэвэл энэ дээр нэг юм ерөөсөө дутуу байгаад байгаа байхгүй юу. Хий л ажил болох юм билээ. Яагаад гэвэл тэр сонгуулийн мөрийн хөтөлбөр нь одоо өөр байвал. Аль эсвэл Засгийн газрын үйл ажиллагааны хөтөлбөр нь энэ хөгжлийн энэ хуулиар чинь өөрчлөөд хаячихвал. Тэр механизмыг бид хийж чадахгүй байгаа байхгүй юу. Өнөөдөр тийм төлөвшил ч бидэнд байхгүй байгаа.

Тийм учраас энэ нөгөө Мянганы хөгжлийн үзэл баримтлалтай ч ижилхэн юм болно. Тэгээд бидний яг хуульчилсан тэр хөтөлбөрүүдээ дагадаггүйтэй ч ижилхэн юм болох гээд байгаа юм. Жишээлбэл би хуульчилсан хөтөлбөрүүдтэй.

За нэг удаа энэ хуульчилсан хөтөлбөрийн ийм заалтыг хэрэгжүүлээгүй байна гээд хариуцлага тооцсон юмыг би санахгүй байна шүү дээ. Тэгэхээр энэ бол би энэ гишүүдийн хэлээд байгаа илүү ажил болж байгаа гэдэгтэй санал нэг байгаа. Ингээд л одоо яг л 2016 оны 7 сараас эхлээд л энэ чинь худлаа болж эхэлнэ. Тийм л юм билээ. Тийм учраас үнэхээр гишүүд эргэж харъя. Тэр механизмыг нь хийж өгье гэж намын бүлгүүд хоорондоо зөвшилцөөд, намууд ингээд зөвшилцөөд тохирох юм бол энэ дээр баримт бичиг болно. Яагаад гэвэл сонгуулийн хууль, мөрийн хөтөлбөртөө энэ дагуу биш намыг бүртгэж авахгүй гэсэн заалтуудыг хийж өгөх хэрэгтэй шүү дээ. Тэгж чадах юм уу, үгүй юу. Тэгвэл наадах чинь баримт бичиг болно. Тэгэхгүй бол мэдэхгүй ээ.

Одоо энэ хөгжлийн бодлогын талаар, бид нар зөндөө бүсчилсэн хөгжлийн талаар ярьсан шүү дээ. Хэзээ хэрэгжсэн юм бэ. Бүсийн төвүүд дээрээ хэзээ ч тохирохгүй байхгүй юу.

**Ж.Батсуурь: -** Огт хэрэгжээгүй ч гэж хэлж болохгүй байх л даа. За энэ асуудалтай холбоотой хэн хариулах юм асуултад. За Р.Амаржаргал ажлын хэсгийн ахлагч. Тэгэхдээ хэрэгжихгүй гээд бүсчилсэн хөгжлийн бодлого гэж орхиж болохгүй байх л даа.

**Р.Амаржаргал: -** Тийм. Зүгээр өнөөдөр мөрдөгдөж байгаа гол гол хуулиуд. Түрүүн эрхэм гишүүд бас хөндөөд байсан шүү дээ. Цогц бодлого маань хаана байна, Мянганы сорилтын сангийн юун дээр тулгуурласан бодлогууд маань хаана байна гээд. Тэр бүгд дээрээ тулгуурлаж би бас нэг бодлогуудынх нь уялдаа холбоог бид нар бас хооронд нь уялдуулж хангаж байх ёстой юм. Тэр дотроо тухайлбал бүсчилсэн хөгжлийн үзэл баримтлал гээд өнөөдөр мөрдөгдөж байгаа энэ эрх зүйн актаа бид нар бол зайлшгүй дурдах ёстой гэж бодож байгаа юм.

Энэ хууль батлагдаад гарах юм бол ядаж бид нар хөтөлбөр гэж юу юм, бодлого гэж юу юм бэ гэдгээ бас нэг ялгаж салгаад л эхэлнэ л дээ.

**Ж.Батсуурь: -** Санал хураалт явуулъя. Санал хураалт. 13.3-тай холбоотой.

26 гишүүн оролцож, 17 гишүүн дэмжиж, 65.4 хувийн саналаар дэмжигдлээ.

Ц.Нямдорж гишүүн саяын 13.3-тай холбоотой заалтаар асуулт. 13.3-тай холбоотой.

**Ц.Нямдорж: -** Тэгээд санал хураасны дараа одоо би юу ч ярих вэ дээ.

**Ж.Батсуурь: -** 13.3.

**Ц.Нямдорж: -** Энэ Засгийн газрынхан байж байна. Энэ бүсчилсэн хөгжлийн үзэл баримтлал гэдэг юм чинь үнэхээр болохгүй л, хэрэгжихгүй л байгаа шүү дээ. Энд одоо энэ 10 гаруй жил асар их хэмжээний мөнгө зарсан. Тэгээд ядаж байхад аливаа юм нэг төвтэй байдаг болохоос биш хоёр хөлтэй болгоод хаячихсан. Ийм нэг утгагүй баримт бичиг байгаад л байгаа юм даа.

Тэгээд үүнийгээ ер нь цаашдаа өөрчлөх юм байгаа биз дээ. Ядаж л энэ бүсийн төвүүдийг чинь нэг болгох хэрэг байгаад байгаа юм л даа. Олон жил үүнийг ярьж байна. Энэ хариуцсан хүмүүс нь ерөөсөө хөдлөхгүй байгаад байгаа юм. Одоо зүүн гурван аймгийн хоёр нь бүсийн төв шүү дээ. Дорнод, Хэнтий хоёр шиг санагдаж байна.

Ийм юманд суурилаад л энэ баримт бичиг гарч байгаа учраас л эргэлзээ төрөөд байгаа юм л даа. Түүнээс энэ хуулийн төслийг нь би үзсэн л дээ, Р.Амаржаргал гишүүн ээ. Би юм үзэхгүйгээр юм ярьдаггүй юм л даа. Тийм. Дотор нь эргэлзээтэй юмнууд байгаад байгаа байхгүй юу. Тэгээд бүсчилсэн хөгжлийн үзэл баримтлал, Мянганы хөгжлийн цогц бодлого гээд л ярих юм. Тэрийг энэ үндсэн баримт бичигтэйгээ холбосон юм дотор нь харагдахгүй л байгаа юм л даа.

Түүний холбоос бас хийж өгөх хэрэгтэй юм шиг байгаа юм. Тэр Мянганы хөгжлийн баримт бичиг чинь цаашаа хэрэгжих юм бол түүнээс ургуулж үүнийг гаргаад тэгээд энэ хоёрын хооронд нэг хуулийн холбоос, үгийн холбоос хэрэгтэй юм шиг байгаа юм. Үүнийгээ. Тийм. Тэр нь бол байна. Тэр нь байна. Тэгэхдээ нөгөө үндсэн баримт бичгийнх нь нэр нь байхгүй учраас 15-аас 20-ын хооронд гэдэг тоон дотор чинь ингээд ерөнхийдөө живээд алга болчихоод байгаа байхгүй юу.

Тэгээд үндэсний хөгжлийн цогц бодлого цаашдаа мөрдөгдөх юм бол энэ баримт бичгийн үндсэн суурь нь тэр гэдгийг нэг тодорхойлсон тийм юм яг үгээрээ хэрэгтэй юм шиг байгаа юм. Ингээд энэ бүсчилсэн хөгжлийн үзэл баримтлал энэ дээрээ энэ Засгийн газар анхаармаар юм. Энэ манай Засгийн газрынхан яг хариуцсан юмыг нь ярихаар гараад явчихдаг ийм сонин өвчтэй болчихсон юм л даа. Одоо энэ бүсчилсэн хөгжлийн үзэл баримтлалын хэрэгжилтийг хариуцдаг хүн нь С.Баярцогт л доо. Сая юм ярьсан чинь гараад явчихлаа. Хэрэгжүүлэхгүй байгаа учраас юм асуучихаж магадгүй гээд зугтаачих шиг боллоо.

Одоо жишээ нь энэ хэрэггүй бүсийн төвүүдээ яах юм бэ. Энэ хэрэггүй нэг ямар юм билээ. Чөлөөт бүс билүү. Төмөр хашаа хатгаад л 20, 30 хүн ажиллаад төсвөөс мөнгө гаргаад л ингээд л байж байгаа шүү дээ. Ингээд байхаар чинь яаж энэ улс чинь цаашаа явах юм бэ. Үүнийгээ бодоцгооно биз.

**Ж.Батсуурь: -** Ес. Төслийн 15 дугаар зүйлийн доор дурдсан агуулга бүхий 15.5 дахь хэсгийг хасах.

“15.5.Засаг даргын үйл ажиллагааны хөтөлбөрт Засаг даргын бүрэн эрхэд үл хамаарах асуудал болон хөрөнгийн эх үүсвэр тодорхойгүй, үндэслэлгүй зорилт, арга хэмжээг тусгахыг хориглоно.”

15.5-тай холбоотой. Хэн сая асуулт байна гэсэн? За С.Бямбацогт гишүүн.

**С.Бямбацогт: -** Энэ яагаад хасах гэж байгаа юм бол. Тийм. Засаг даргын үйл ажиллагааны хөтөлбөрийн. Тийм үү. Хөтөлбөрт Засаг даргын бүрэн эрхэд үл хамаарах асуудал болон хөрөнгийн эх үүсвэр тодорхойгүй, үндэслэлгүй зорилт арга хэмжээ тусгахыг хориглоно гэсэн заалтыг хасах гэж байна л даа.

Тэгэхээр эх үүсвэр нь тодорхойгүй, үндэслэлгүй зорилго, зорилтыг Засаг дарга тийм үү мөрийн хөтөлбөртөө тусгаад түүнийгээ хэрэгжүүлэх гэж оролдоод. Нөгөө уялдаад явах. Дунд хугацаатайгаа, урт хугацаатайгаа уялдах, Засгийн газрынхаа мөрийн хөтөлбөртэй уялдах, аймаг, нийслэлийнхээ иргэдийн Хурлаар батлуулсан хөтөлбөртэйгөө уялдуулах гэдэг юмнаасаа хадуураад халиад явчих эрхийг нь нээж өгөх гээд байгаа юм биш үү гэсэн асуулт байна.

**Ж.Батсуурь: -** С.Бямбацогт гишүүний асуултад ажлын хэсгийн ахлагч Р.Амаржаргал гишүүн хариулъя.

**Р.Амаржаргал: -** Манай ажлын хэсгийнхэн энэ дээр бас тодорхой жишээнүүд байсан. Тэрийг яриад.

С.Бямбацогт гишүүнээ ийм л юм байгаа. Зарим нэгэн сумын Засаг даргын мөрийн хөтөлбөр дотор төгрөгийн тогтвортой байдлыг хангана гэсэн заалтууд оруулчихсан явж байгаа. Тийм юм байхгүй шүү найзуудаа гэдгийг л хэлж өгч байгаа гол санаа. Тэгэхдээ манайхан бас нэг тодорхой санаанууд, юмнууд байсан. Тэрийг хэлээд орхи.

**Ж.Батсуурь: -** Хэн хариулах вэ? 3 дээр хариулъя. 3-ыг өгье.

**Д.Чимэддагва: -** Энэ заалт ерөнхийдөө Төсвийн тухай хуулиар зохицуулагдаж байгаа гээд. Эдийн засгийн байнгын хорооны хуулийн зөвлөхүүд бол 2 хуулийн заалт давхцаж байгаа учраас хасах нь зүйтэй юм гээд хасуулсан л даа. Тийм.

**Ж.Батсуурь: -** Б.Гарамгайбаатар гишүүн. Энэ заалттай холбоотой санал хэлье.

**Б.Гарамгайбаатар: -** Би бас гайхаад л байна л даа. Ингээд хориглочих, энэ заалтыг, хориглосон заалтыг нь хасаад хаячихаар. Жишээлэх юм бол манай аймаг дээр одоо бас гашуун туршлага байна шүү дээ. Дадал хүртэл одоо 200, 300 километр зам барина гээд л. Аймгийн Засаг дарга нь, сумын Засаг дарга нь хөтөлбөртөө оруулаад, намынхаа мөрийн хөтөлбөрт оруулаад л сонгуульд орчихдог. Нөгөөдүүлд ард түмэн итгээд л саналаа өгчихдөг. Байхгүй.

Үүнийг хориглохгүй бол болохгүй байгаа байхгүй юу. Би үүнийг уг нь хориглож байгаа заалт нь зөв юм байна гэсэн чинь одоо хасах санал орж ирж байгаа юм байна шүү дээ.

**Ж.Батсуурь: -** Үүнийг үлдээе гэж байгаа бол тэгвэл гишүүд маань кнопоо дарахаа больчихъё. За санал хураалт. Найм дахь санал хураалт. Биш ээ. Ес ес. Тийм. Санал хураалт шүү.

25 гишүүн санал хураалтад оролцож, 6 гишүүн дэмжиж, 24.0 хувиар санал дэмжигдсэнгүй. Тэгэхээр энэ заалт хэвээрээ үлдлээ. 15.5 хэвээр үлдлээ.

Дараагийн санал хураалт. Төслийн 17 дугаар зүйлийн 17.2 дахь хэсгийг 18 дугаар зүйлийн 18.3 дахь хэсэгтэй нэгтгэн доор дурдсанаар өөрчлөн найруулах:

“17.2.Төрийн захиргааны төв байгууллагын боловсруулсан хөгжлийн бодлогын баримт бичгийн төсөл нь урт болон дунд хугацааны бодлогын баримт бичигтэй нийцэж байгаа эсэх, түүнд тусгагдсан төсөв, санхүүгийн тооцоолол, санхүүжилтийн эх үүсвэрийг санхүү, төсвийн асуудал эрхэлсэн төрийн захиргааны төв байгууллага хянаж Засгийн газрын хуралдаанаар хэлэлцүүлэх, Улсын Их Хуралд өргөн мэдүүлэх зөвшөөрөл олгоно.”

17.2 гэсэн заалттай холбоотой санал хураалт. Р.Гончигдорж гишүүн. 17.2-той холбоотой. Санал хураалтаа түр азная.

**Р.Гончигдорж: -** За баярлалаа. За яах вэ. Төрийн захиргааны төв байгууллагын боловсруулсан, төрийн захиргааны төв байгууллагууд гэхээр чинь зэрэг одоо бид нар яамдыгаа ойлгож байна уу, эсвэл тодорхой асуудал хариуцсан төрийн захиргааны төв байгууллага гэхээр зэрэг заримдаа агентлагууд ч байдаг шүү дээ. Тэгэхээр энэ төрийн захиргааны төв байгууллага гэдгийг юу гэж ойлгож энд оруулаад байгаа юм. Тэрийг тодруулмаар байна.

Өөрөөр хэлэх юм бол одоо Засгийн газар Улсын Их Хурал руу нэг асуудал өргөн мэдүүлэх гээд. Тэрийг нь боловсруулдаг газар нь боловсруулсан. Тэр боловсруулсан газар нь төрийн захиргааны төв байгууллага боловсруулдаг юм байна л даа. Засгийн газраараа дамжаад Улсын Их Хуралд өргөн мэдүүлдэг. Бодлогын болон хуулийн энэ төслүүдийг ч нь хаанах нь анхдагч боловсруулагч нь байдаг юм. Дандаа төрийн захиргааны төв байгууллага нь байдаг юм уу, эсвэл өөр байгууллагууд байдаг юм уу? Төрийн захиргааны төв байгууллагаас өөр газар боловсруулсан бол тэр нь яах юм? Энэ хуулиар зохицуулагдсан нэг утгатай юм байна уу?

**Ж.Батсуурь: -** 2 дээр Г.Батхүрэл дарга хариулъя. Төрийн захиргааны төв байгууллага гэдэг дээр. Яам, тусгай газар, улсын хороо л гэж явдаг шүү дээ, төрийн захиргааны төв байгууллага. За Г.Батхүрэл.

**Г.Батхүрэл: -** Тийм. Тэгэхээр энэ дээр бол бодлогын баримт бичгүүдийн уялдаа холбоо, санхүүгийн эх үүсвэртэй нь уялдуулах үүднээс санхүү, эдийн засгийн. Санхүү, төсвийн асуудал хариуцсан төрийн захиргааны төв байгууллага зөвшөөрөл өгнө гэж байгаа юм. Тэгэхээр ихэвчлэн одоогийн практикт бодлогын баримт бичгүүд маань яамдууд дээрээ боловсруулагдаад тэгээд Засгийн газрын хуралдаанд орохдоо санал авахаар ирдэг. Тийм учраас яамдаараа дамжуулаад саналаа авъя гэдэг байдлаар оруулсан байгаа.

Тийм. Сангийн яаман дээр бол нөгөө төсөвтэйгөө уялдаж байна уу, урт хугацааны бодлоготойгоо уялдаж байна уу гэдэг нийцтэйг нь үзээд уялдаж байгаа хэсэгт нь саналаа өгөөд явчихна. Тийм. Сангийн яаман дээр нэгтгэгдэж орж ирнэ.

**Ж.Батсуурь: -** Энэ дээр найруулга дээр зүгээр өргөн мэдүүлэх зөвшөөрөл олгоно гэхийн оронд зүгээр санал өгнө гэдгээр найруулах юм уу? Зүгээр виз л өгдөг л дөө. Тэрийг хэлээд байгаа юм л даа.

**А.Бакей: -** Зөвшөөрөл гэхээр хатуудаж байгаа юм.

**Ж.Батсуурь: -** Санал хураалт явуулъя. Санал хураалт.

Санал хураалтад 26 гишүүн оролцож, 18 гишүүн дэмжиж, 69.2 хувийн саналаар энэ санал дэмжигдлээ.

Дараагийн санал хураалт. Арван нэг. Төслийн 21 дүгээр зүйлийн доор дурдсан агуулга бүхий 21.3 дахь хэсгийг хасах.

“21.3.Монгол Улсын Ерөнхийлөгчийн, Улсын Их Хурлын болон орон нутгийн сонгуулийн үр дүн нь урт болон дунд хугацааны хөгжлийн бодлогын баримт бичигт нэмэлт, өөрчлөлт оруулах үндэслэл болохгүй.”

М.Батчимэг гишүүн. Дараа нь С.Бямбацогт гишүүн.

**М.Батчимэг: -** Мэдээж энэ бодлогын баримт бичиг сонгуулийн үр дүнгээр огт өөрчлөлт оруулж болохгүй гэж хэлж болохгүй байх л даа. Тухайн тодорхой. Одоо сонгуульд.

**Ж.Батсуурь: -** Зүгээр үндэслэл болохгүй..

**М.Батчимэг: -** Тийм. Үндэслэл болохгүй. Тэгэхдээ энэ дээр гол би нэг байх ёстой гээгдэж болохгүй нэг агуулга бол эдгээр сонгуулийн үеэр дэвшүүлэх мөрийн хөтөлбөр нь хөгжлийн бодлогын баримт бичгийн агуулгатай зайлшгүй уялддаг байх. Энэ агуулгыг одоо мэдээж. Энэ бол 21 дүгээр зүйл чинь өөрөө өөрчлөлт оруулахтай холбоотой зүйл болохоор энд уялдуулна гэж шууд оруулахаар болохгүй байх шиг харагдаад байна л даа.

Тэгэхээр тэр дараагийн өмнөх зүйл, заалтууд дээрээ бусад гэж оруулж өгөх юм уу, эсвэл одоо түрүүний А.Бакей гишүүний хэлдгээр сонгуулийн хуультайгаа уялдуулахаар байдаг юм уу. Ямар ч байсан энэ бодлогын баримт бичиг ярьж байхад уялдааг нь хангах тухай агуулгыг энэ үед орхигдуулмааргүй л харагдаад байх юм.

**Ж.Батсуурь: -** Тэгэхдээ энэ заалтыг хасах гэдэг санал орж байгаа шүү дээ. Тийм. Үүнийг хасах гээд байгаа юм.

**М.Батчимэг: -** Харин тийм. Огт хасчихаж болохгүй байна. Би бол эндээс хаслаа гэхэд энэ өөрөө хаачих юм гэдгээ бид нар ярих ёстой байхгүй юу.

**Ж.Батсуурь: -** Хаачих юм бэ гэдгийг нь ярих юм уу? За юу яая. С.Бямбацогт гишүүн үгээ хэлье. Асуултаа асууя. Тэгээд дараа нь нэгдсэн журмаар.

**С.Бямбацогт: -** Тийм. Түрүүн бид нар 10.2 дээр ярьсан. 10.2 дээр ярьсан л даа. Улсын Их Хурал шинээр боловсруулах, үргэлжлүүлэн хэрэгжүүлэх үндэсний хөтөлбөрийн жагсаалтыг Засгийн газрын үйл ажиллагааны хөтөлбөрийн хамт батална гээд. Үүнийг жаахан өөрчилсөн.

**Ж.Батсуурь: -** 10.2-ыг өөрчилж хураагаагүй байгаа. Эргэж хураана.

**С.Бямбацогт: -** Энэтэй холбогдоод зайлшгүй би бол 12-ыг байх ёстой юмаа гэж ойлгосон. Тийм. Яагаад гэвэл тэр 4.1.11-ээрээ тэр чинь мөрийн хөтөлбөртөө хашигдах ёстой юм байна. Хөтөлбөрүүд бол Засгийн газрын үйл ажиллагааны мөрийн хөтөлбөрт хашигдана гэдгийг томьёолоод өгчихсөн байна лээ. Тийм болохоор энэ заавал энэ заалт байх ёстой.

21.3 дээр Ерөнхийлөгчийн болон Улсын Их Хурлын сонгуулийн үр дүн нь урт болон дунд хугацааны хөгжлийн бодлогын баримт бичигт нэмэлт, өөрчлөлт оруулах үндэслэл болохгүй гэж. Тэгэхгүй одоо нэг ялсан нам нь гарч ирээд л өмнөх Засгийн газрын хийж ирснийг бүгдийг бид нар үгүйсгэнэ. Яагаад гэвэл бид нар, ард түмэн бидэнд итгэсэн, бидэнд саналаа өгсөн. Тийм үү. Бид өнөөдөр дэвшүүлсэн мөрийн хөтөлбөрөө хэрэгжүүлэх ёстой учраас өмнөхийг бүгдийг нь үгүйсгэж шинээр явна. Энэ бол үндэслэл болно гэдгийг бид үлдээх гээд байна шүү дээ. Энэ чинь л буруу. Хамгийн буруу юм үүнийг хэлээд байгаа шүү дээ.

2008 онд бид Мянганы хөгжлийн зорилтод суурилсан үндэсний хөгжлийн цогц бодлого баталсан. Тэр дээр суурилж 2008 онд сонгуульд ялсан Засгийн газар мөрийн хөтөлбөрөө боловсруулах ёстой байсан. Тэр мөрийн хөтөлбөр нь жил жилдээ, 4 жилдээ жил болгоны нийгэм, эдийн засгийн үндсэн чиглэлдээ төлөвлөгөө болж суугаад, тэр төлөвлөгөөн дээр нь суурилж жил болгоны улсын төсөв батлагдах ёстой байсан. Ганцхан жишээ авахад. Гэтэл үүнийг бид хийж чадаагүй. Тэр үеэс 2008 онд үндэсний хөгжлийн цогц бодлогоо баталчихаад мөрийн хөтөлбөр нь тэс өөр. Мөрийн хөтөлбөрөө баталчихаад жил болгоны үндсэн чиглэл, төрийн хүрээний мэдэгдэл нь дахиад тэс өөр. Төсөв нь дахиад түүнтэйгээ нийцдэггүй. Ингэж л явж ирсэн шүү дээ. Энэ алдаагаа бид нар засах гэж өнөөдөр энэ Хөгжлийн бодлого төлөвлөлтийн хууль ярьж байгаа шүү дээ.

Гэсэн мөртлөө сонгуулийн үр дүн нь бодлогын баримт бичигт өөрчлөлт оруулах үндэслэл болохгүй гэдэг чинь дахиад нөгөө тийм үү дараа дараагийн сонгуулиар шинэ гарч ирсэн нам нь дуртай юмаа хийх эрхийг нь нээж өгөх гээд байна шүү дээ. Энэ заалт байж байх ёстой. Тийм учраас үүнийг хасахгүй байх ёстой. Харин ч өшөө жаахан чангаруулж өгмөөр байгаа юм. Яагаад үүнийг хасах гээд байгаа юм бэ гэдэг үндэслэлийг сонсох гэсэн юм.

**Ж.Батсуурь: -** Г.Уянга гишүүн. Дараа нь Б.Гарамгайбаатар гишүүн. Энэ заалттай холбоотой саналаа хэлье. Тэгээд дараа нь ажлын хэсгээс хариулт өгье.

**Г.Уянга: -** Үүнийг хасахыг би дэмжиж байгаа. Яагаад гэвэл энэ наад заалт чинь байж байхаар өөрөө сонгуулийн мөрийн хөтөлбөр, үндэсний хөгжлийн бодлоготой нийцэхгүй сонгуулийн мөрийн хөтөлбөрөө гаргачихсан нам ялах юм шиг ийм ойлголт, ялах бололцоо байгаа юм шиг ойлголт төрүүлээд байгаа байхгүй юу.

Тэгэхээр сонгуулийн хуульд нэг сайхан заалт байгаа. Үүнийг бас одоо иргэний хөдөлгөөнүүд гудамжинд олон жил тэмцэж байж оруулсан заалт. Ялангуяа 2008 оны МАНАН-гийн сая, сая 500 мянгын амлалтын дараа нэлээн том тэмцэл болж улс төрийн намууд зөвшилцлийн ширээний ард сууж байж нэмсэн заалт бол нам, эвсэл сонгуулийн мөрийн хөтөлбөрөө Төсвийн тогтвортой байдлын тухай хуульд заасан төсвийн тухай шаардлагад нийцэж байгаа эсэх талаар төрийн аудитын байгууллагаар дүгнэлт гаргах заалт оруулсан байгаа. Энэ бол маш чухал заалт.

Тэгээд энэ М.Батчимэг гишүүний санаа зовоод байгаа зөв. Хэрвээ үүнийг авах юм бол бид нар энэ хуультайгаа уялдаад Сонгуулийн тухай хуулийн 34.5 дээр сонгуулийн мөрийн хөтөлбөрөө үндэсний хөгжлийн бодлоготой нийцүүлсэн эсэх талаар аудитын байгууллагаар дүгнэлт гаргуулна гэдэг заалт нэмчихвэл энэ зорилт хангагдах гээд байна гэж бодож байна.

Тэгэхээр энэ дээрээ зүүлт нэмээд хэдүүлээ ажлын хэсгийн, одоо саяын оруулж ирсэн санал дээр дахиад санал нэмээд сонгуулийн хуулийн өөрчлөлтийг бас тусгаж болно гэж бодож байна.

**Ж.Батсуурь: -** Б.Гарамгайбаатар гишүүн.

**Б.Гарамгайбаатар: -** Би бол бас хасахыг дэмжиж байна. Яагаад вэ гэхээр энэ саяын заалт чинь. Яагаад вэ гэхээр 10.2 дээр тодорхой заагаад бид сая дэмжээд гаргасан шүү дээ. Шинээр боловсруулах, үргэлжлүүлэн хэрэгжүүлэх үндэсний хөтөлбөрийн жагсаалтыг энэ хуулийн 9.3-т заагаад өгчихнө. Энэ жагсаалтаар баталчихна байна шүү дээ. Үргэлжлүүлэх хэрэгжүүлэх хөтөлбөрүүдээ. Түүний цаад талд шинээр байгуулагдаж байгаа Засгийн газар өөрийнхөө мөрийн хөтөлбөртөө уяад бас шинэ хөтөлбөрүүдийг оруулж ирэх боломжтой байгаа байхгүй юу.

Тийм учраас энэ тийм боломжгүй болгосон заалтыг нь л энэ одоо байхгүй болгож байна шүү дээ. Түүгээрээ бол энэ бол зөв гэж үзээд байгаа юм. Ийм л тайлбар өгье.

**Ж.Батсуурь: -** Д.Ганхуяг энэ заалттай холбоотой үг хэлье гэсэн. Тийм ээ. Товчхон хэлчих.

**Д.Ганхуяг: -** Ажлын хэсэг уг нь зөв л ажилласан байна л даа. Намын мөрийн хөтөлбөр энд яриад хэрэггүй байхгүй. Намын мөрийн хөтөлбөр чинь Засгийн газрын үйл ажиллагааны хөтөлбөр болно шүү дээ. Тэгээд өөрөөр хэлбэл албан ёсны төрийн үйл ажиллагааны хөтөлбөр болно. Тэгээд энэ бодлогын нэг хэсэг болоод л явна шүү дээ. Урт хугацааны бодлогын тухайд бол тэрийг өөрчилье. Юу гэдэг юм. Намын мөрийн хөтөлбөрөөс болж өөрчилье гэсэн тийм зүйл бол байхгүй шүү дээ.

Хоёрт нь, төсөвт хамгийн ойрхон зүйл чинь Засгийн газрын үйл ажиллагааны хөтөлбөр. Хамгийн ойрхон нь бол жил бүрийн улс орны нийгэм, эдийн засгийг хөгжүүлэх үндсэн чиглэл шүү дээ. Тэр үндсэн чиглэлд тусгагдсан зорилтын чинь л мөнгө байвал тавиад л төсөв боловсруулаад орж ирдэг ийм асуудал шүү дээ. Тийм учраас үүнийг хассан дээр. Өөрөөр хэлбэл намын мөрийн хөтөлбөр энд яриад хэрэггүй юм. Намын мөрийн хөтөлбөр бол энд төрийн зорилго, зорилт, энэ бодлого юу гэдэг юм Засгийн газрын үйл ажиллагааны хөтөлбөрт л ордог эд. Тийм учраас тэр бол Улс төрийн намын тухай хууль, Сонгуулийн хуулиараа. Сонгуулийн хуульд бид 2012 онд зөв өөрчлөлт хийсэн шүү дээ. Нөгөө хэрэгжих үндэслэлгүй амлалт, баахан юм амладаг, бэлэн мөнгө амладаг. Тэрийгээ болъё гээд. Тийм учраас өөрөөр хэлбэл үүнийг хасах нь зүйтэй юм.

Энэ хөтөлбөрт бол сонгуулийн намын мөрийн хөтөлбөр бол Засгийн газрын үйл ажиллагааны хөтөлбөр болж албан ёсоор орно. Тэрийг нь Улсын Их Хурал батална шүү дээ. Тийм учраас үүнийг хасах нь зүйтэй гэж үзэж байна.

**Ж.Батсуурь: -** Р.Амаржаргал гишүүн. Ажлын хэсгийн ахлагч энэ саяын яригдсан асуудалтай, энэ заалттай холбоотой тайлбар хэлье.

**Р.Амаржаргал: -** Ерөнхийдөө бол нэг ийм л юм бодсон юм л даа. Монгол Улсын Ерөнхийлөгчийн сонгуульд өрсөлдөж байгаа хүн бол өөрийнхөө мөрийн хөтөлбөрийг боловсруулаад одоо өнөөгийн нөхцөлөөр орлоо гэхэд тэр нь бол нөгөө урт хугацааны хөгжлийн үзэл баримтлалд уже нийцсэн байх ёстой байхгүй юу. Нийцээгүй бол тэр мөрийн хөтөлбөр уже явахгүй. Тийм ээ.

Тэгээд тэр дээр нь аудит хийгээд. Энэ бол одоо үнэхээр шаардлага хангасан юм байна гэсэн тийм маягаар хязгаарлалтууд нь, цаана нь өөр газар хийгээд өгчихсөн байгаа. Нэгдүгээрт.

Хоёрдугаарт нь, ямар тохиолдолд өөрчлөлт орж болох вэ гэдгийг нь 21-ийн тэр 1, 2, 3-аар бас тодорхойлоод өгчихсөн л дөө. Өөрөөр хэлэх юм бол энэ баримт бичиг үнэлгээтэй. Үнэхээр өөрчлөх шаардлагатай юм байна гэдгийг нотолчихсон. Эсвэл гадаад дотоод орчин өөрчлөгдсөн. Эсвэл Үндсэн хуулийн төддүгээр заалтын 25 дугаар зүйлийн 2 дахь хэсэгт заасан тэр нөхцөл байдал үүсчихсэн тохиолдолд үнэхээр энэ дотроо өөрчлөлт оруулж болно гээд ингээд өөр өөр энд тэнд газруудад үүнийг нь зохицуулаад өгчихсөн байгаа учраас энэ бас нэг тийм давхардсан зүйл болчихлоо л гэсэн үүднээс л манай ажлын хэсгийнхэн үүнийг хасчихъя гэсэн санаа оруулсан юм билээ л дээ.

**Ж.Батсуурь: -** С.Бямбацогт гишүүн. Одоо санал хураалттай шүү, гишүүд ээ.

**С.Бямбацогт: -** Ер нь яах вэ урт хугацааны болон дунд хугацааны бодлогын бичиг баримтад өөрчлөлт оруулж болох нөхцөлүүдийг 21 дүгээр зүйл дээр оруулж тусгасан байж байгаа. Ер нь тодорхой бас. Ерөөсөө өөрчилж болохгүй гэсэн тийм хатуу хязгаарласан юм бол байхгүй. Гэтэл дээд талд нь боломжууд байгаад байхад заавал одоо юу гэдэг юм сонгуулийн үр дүнгээр өөрчилж болно гэдэг заалт л бид оруулах гээд байна л даа.

Гэтэл сонгуулийн нөгөө намын мөрийн хөтөлбөртөө дэвшүүлэхдээ сая Р.Амаржаргал гишүүн хэллээ, ажлын хэсэг. Дэвшүүлэхдээ тодорхой шалгуурууд хангасан байх ёстой. Урт хугацааны хөгжлийн бодлого, дунд хугацааны зорилтод нийцсэн байх ёстой гэдэг шалгуураар хангагдаад тэр хүн чинь Ерөнхийлөгч болж байгаа, тэр нам чинь Улсын Их Хурлын сонгуульд ялж байгаа юм чинь тэрийгээ хэрэгжүүлнэ гэж орж байна. Гэтэл ялж орж ирчихээд Засгийн газрынхаа үйл ажиллагааны мөрийн хөтөлбөр, Ерөнхийлөгчийн мөрийн хөтөлбөр гэдэг юм уу, дэвшүүлэхдээ нөгөө сонгуульд оролцсоноосоо өөр юм дэвшүүлээд. Би нэгэнтээ Ерөнхийлөгч болсон юм чинь, би, манай нам сонгуульд ялсан юм чинь би шинээр тийм өөрийнхөө бодлогыг дэвшүүлнэ. Нөхцөл байдал өөрчлөгдсөн. Сонгуульд биднийг оролцож байх, сурталчилгаа хийж байх үеийн нөхцөл байдал өнөөдөр ялсны дараах нөхцөл байдал хоёр өөр байгаа учраас энэ дунд хугацааны болон урт хугацааны. Урт хугацааных гэдэг нь 15-аас 20 жилээр ярьж байгаа. Дунд хугацааных 8-аас 15 жилээр ярьж байгаа.

Энэ бодлогуудыг өөрчилнө гээд эхлэх юм бол нөгөө л бодлогын тогтворгүй байдал. Нөгөө төрийн бодлого тогтвортой байх ёстой, тодорхой байх ёстой гэдэг зарчим чинь үндсээрээ эндээс алга болох гээд байна л даа. Тийм болохоор давхар энэ хязгаарлалт маань бас байж байх ёстой. Ингэж байж бид нар төрийн бодлогоо тогтвортой хэрэгжүүлэхгүй бол бас сүүлийн 25 жил бид нар хоёр тийшээ. Ялсан нам болгон мөрийн хөтөлбөрийг хэрэгжүүлэх гэж хоёр тийш нь савчуулсаар байгаад л хамаг юм дууслаа шүү дээ. Алдаагаа засах гэж байж дахиад энэ алдаатай байх энэ цонхийг нээж өгмөөргүй байна.

**Ж.Батсуурь: -** Санал хураалт явуулъя. Санал хураалт. Гишүүд анхаараарай. Санал хураалт явж байгаа.

26 гишүүн санал хураалтад оролцож, 12 гишүүн дэмжиж, 46.2 хувийн саналаар энэ санал дэмжигдсэнгүй. Энэ үлдэхээр болчихлоо энэ заалт.

Арван хоёр. Төслийн 22 дугаар зүйлийн 22.4 дэх хэсгийг доор дурдсанаар өөрчлөн найруулах:

“22.4.Энэ хуулийн 22.2-т заасан эмхэтгэлийг боловсруулж, хэвлэн нийтлэх, 22.3-т заасан мэдээллийн нэгдсэн санг эрхлэн хөтлөх журмыг санхүү, төсвийн асуудал эрхэлсэн төрийн захиргааны төв байгууллага тус тус батална.” Санал хураалт.

Санал хураалтад 26 гишүүн оролцож, 21 гишүүн дэмжиж, 80.8 хувийн саналаар санал дэмжигдлээ. Саналыг баталлаа.

Арван гурав дахь санал. Төслийн 23 дугаар зүйлийн 23.1 дэх хэсгийг доор дурдсанаар өөрчлөн найруулах:

“23.1.Хөгжлийн бодлого төлөвлөлтийн тухай хууль тогтоомж зөрчсөн этгээдэд хариуцлага хүлээлгэх асуудлыг Төрийн албаны тухай болон бусад холбогдох хуульд зааснаар зохицуулна.” Хариуцлага нь байгаа юм байна. За Ц.Даваасүрэн гишүүн. Энэ заалттай холбоотой.

**Ц.Даваасүрэн: -** Тэгэхээр энэ хариуцлагын асуудал бол байна шүү дээ хамгийн гол нь сайдтай холбогдолтойгоор бас хөндөгдөх ёстой байхгүй юу. Жишээлбэл, одоо Төсвийн тухай хуулийн 28.8 дээр 4 жил тутам хэрэгжүүлэх Засгийн газрын хөрөнгө оруулалтын хөтөлбөрийг батална гээд байж байгаа. Бид нар дөрөв дэх жилдээ ороод явж байна. Баталсан уу? Батлаагүй ээ. Төсвийн хууль зөрчжээ. Хэн хариуцлага хүлээсэн юм. Хэн ч хүлээгээгүй. Сайдыг нь оруулж ирсэн үү, ирсэн. Сайдыг нь яасан юм. Нам нь хамгаалаад үлдсэн.

Тэгэхээр энэ хөгжлийн бодлогын хуулийг хэрэгжүүлэхгүй байгаагийн хариуцлага зөвхөн төрийн албаных биш байгаа байхгүй юу. Тэр 28.8-аар Төсвийн тухай хуульд бас байгаа юм. Тэгэхээр энэ дээр жишээлбэл Төрийн албан тухай, бусад холбогдох гэдэг дээр ялангуяа хөрөнгө оруулалтын асуудал ярьж байхад төрийн албанаас гаднаас энд бол бүр Төсвийн тухай хуулийг тодорхой зааж өгөх хэрэгтэй байгаа байхгүй юу.

Тэгэхээр бид нар өнөөдөр яриад байна шүү дээ. Үүнийг чинь хэрэгжүүлдэггүй. Тэгээд одоо яах юм бэ гэж. Саяын жишээ бол тэр шүү дээ. 4 жил тутмын одоо энэ хөрөнгө оруулалтын хөтөлбөрийг батална гээд Төсвийн тухай хуульд дээрээ бид нар хийсэн мөртлөө энэ 4 жилд шаардаад шаардаад үүнийг оруулж ирээгүй л өнгөрсөн шүү дээ.

Тэгэхээр энэ төрийн алба болон төсвийн тухай гэж бүр Төсвийн хуулийг оруулж өгвөл..

**Ж.Батсуурь: -** За нэмье гэсэн санал гарч байгаа юм байна. Төсвийн тухай хуулийг. Ойлголоо.

**Ц.Даваасүрэн: -** Тэгж сайн яаж өгөөчээ. Хэрвээ би шаардлагатай гэвэл зарчмын зөрүүтэй саналаар бичээд өгч болж байна.

**Ж.Батсуурь: -** За нэмээд яачихъя. Та бичээд өгчих. Төсвийн тухай хуулийг оруулна гээд. За Ц.Нямдорж гишүүн.

**Ц.Нямдорж: -** За тэр Төрийн албаны хууль гээд. Дээрээс нь ганц нэг хууль нэмж заах юм байгаа биз дээ. Би Г.Уянга гишүүн байж байсан дээр нэг юм хэлж авъя гэж бодсон юм.

Энэ “МАНАН” гээд л нэг юм яриад байгаа юм. Ойрын үеийн түүхийн асуудал л даа. Энэ МАНАН-гийн Засгийн газрыг хэн байгуулсан гээч Г.Уянгаа. 2004 онд Н.Энхбаяр, танай намын дарга М.Энхсайхан хоёр үүнийг чинь байгуулсан юм шүү дээ. 36 суудал авчихаад энэ хоёр нам. “Эх орон-Ардчилал” эвслийн дарга нь М.Энхсайхан, Монгол Ардын Хувьсгалт Намын дарга нь Н.Энхбаяр байхдаа энэ МАНАН-гийн Засгийн газрыг чинь анх байгуулаад. Тэгээд сүүлд нь 62-ын бүдүүн бүлэг байгуулаад. Р.Гончигдорж манай бүлгийн орлогч дарга болоод. Ингэж явж байсан түүхтэй юм шүү.

Өөрөөр хэлбэл энэ МАНАН-гийн засаг гээч юмны загалмайлсан эцэг чинь С.Баяр биш Н.Энхбаяр, М.Энхсайхан хоёр юм шүү дээ. Тэр дундаас төрсөн хүүхэд нь Ерөнхий сайд Ц.Элбэгдорж байсан учиртай юм. Үүнийг цаашдаа улс төр ярьж байхдаа битгий март за. Юм эзэнтэй байсан нь дээр байдаг юм. Улс төрийн бүх будилааныг ингэж хутгаж хаячихаад сүүлийн үед юм л болохоор МАНАН-гийн засгийг С.Баяр байгуулсан гэж л дайрдаг боллоо та нар. Жаахан сүнтэй байгаарай. Үүнийг л хэлэх гэсэн юм.

**Ж.Батсуурь: -** За ингээд арван гурав. Төслийн 23 дугаар зүйлийн 23.1 дэх хэсгийг доор дурдсанаар өөрчлөн найруулах:

“23.1.Хөгжлийн бодлого төлөвлөлтийн тухай хууль тогтоомж зөрчсөн этгээдэд хариуцлага хүлээлгэх асуудлыг Төрийн албаны тухай, Төсвийн тухай болон бусад холбогдох хуульд зааснаар зохицуулна.” гээд ингээд явчихъя. За санал хураалт явж байна. Санал хураалт гишүүд ээ.

Санал хураалтад 26 гишүүн оролцож, 24 гишүүн дэмжиж, 92.3 хувийн саналаар санал дэмжигдлээ. Энэ саналыг баталлаа.

Дараагийн санал хураалт. Төслийн 24 дүгээр зүйлийн 24.1 дэх хэсгийг доор дурдсанаар өөрчлөх:

“24.1. Энэ хуулийг 2016 оны 01 дүгээр сарын 01-ний өдрөөс эхлэн дагаж мөрдөнө.” Санал хураалт гишүүд ээ.

Санал хураалтад 26 гишүүн оролцож, 23 гишүүн дэмжиж, 88.5 хувийн саналаар санал дэмжигдлээ. Энэ саналыг баталлаа.

Арван тав. Хөгжлийн бодлого төлөвлөлтийн тухай хууль батлагдсантай холбогдуулж уг тогтоолыг хэрэгжүүлэх зарим арга хэмжээний тухай Улсын Их Хурлын тогтоолын төсөл боловсруулж батлуулах. Энэ тогтоол байх уу, үгүй юу гэдэг түрүүн гишүүд санал хэлээд байсан. Байх шаардлагатай бол энэ заалтыг оруулъя. Санал хураалт тэгвэл. Тийм.

Санал хураалтад 26 гишүүн оролцож, 15 гишүүн дэмжиж, 57.7 хувийн саналаар санал дэмжигдлээ.

Арван зургаа. Хөгжлийн бодлого төлөвлөлтийн тухай хуулийн төсөлд үндэсний хөтөлбөрийн жагсаалтыг Засгийн газар батлахаар болгон өөрчилсөнтэй холбогдуулан Монгол Улсын Их Хурлын чуулганы хуралдааны дэгийн тухай хуульд нэмэлт оруулах тухай хуулийнтөслийг буцаах гэсэн байна.

Энэ 16 дахь санал хураалт. Түрүүчийн бид нарын энэ саналын томьёолол нь өөрчлөгдөөд гишүүд бичгээр санал ороод ирсэнтэй холбоотой үлдээсэн. Төслийн 10 дугаар зүйлийн 10.2 дэх хэсгийг доор дурдсанаар өөрчлөн найруулах.

“10.2.Шинээр боловсруулах, үргэлжлүүлэн хэрэгжүүлэх үндэсний хөтөлбөрийн жагсаалтыг энэ хуулийн 9.3-т заасан Засгийн газрын үйл ажиллагааны хөтөлбөрийг хэрэгжүүлэх арга хэмжээний төлөвлөгөөний хамт батална” гэсэн. Энэ хэрвээ дэмжигдвэл саяын 16 одоо буцаах нь зүйтэй болж байгаа юм. Тэгэхээр энэ дээр санал хураалтаа явуулчихъя.

Тэр Н.Энхболд гишүүний ирүүлсэн. Ингэхдээ өмнө нь батлагдсан адил төстэй үндэсний хөтөлбөрийн үндсэн зорилт, агуулгыг харгалзана гэж энэ агуулга дээр нь үүнийг нэмье гэсэн ийм санал оруулж ирсэн юм. Тийм. Найруулгын чанартайгаар авч болох юм байна.

Тэгэхээр энэ санал хураалтаа явуулаад, үүнийг найруулгын чанартайгаар саяын энэ юуг авъя. Эргэж найруулъя гэдэг ийм томьёоллоор санал хураалт явуулъя. 10.2 шүү. Санал хураалт. Саяны гишүүний бичгээр ирүүлсэн саналыг найруулгадаа авсан шүү.

Санал хураалтад 26 гишүүн оролцож, 21 гишүүн дэмжиж, 80.8 хувийн саналаар санал дэмжигдлээ. Энэ саналыг баталлаа.

Арван зургаа. Тэгэхээр энэ 10.2 дэмжигдсэн учраас энэ 16 бол автоматаар буцаахаа болж байгаа юм. Тэгэхээр санал хураахгүй шууд буцаачихлаа гэж ойлгож болох уу. Санал хурааж байж явах юм байна.

Арван зургаа. Хөгжлийн бодлого төлөвлөлтийн тухай хуулийн төсөлд үндэсний хөтөлбөрийн жагсаалтыг Засгийн газар батлахаар болгон өөрчилсөнтэй холбогдуулан Монгол Улсын Их Хурлын чуулганы. Санал хураалт явуулъя. Гишүүд санал хураалт.

Санал хураалтад 26 гишүүн оролцож, 22 гишүүн дэмжиж, 84.6 хувийн саналаар санал дэмжигдлээ. Энэхүү саналыг баталлаа.

Арван долоо дахь санал. Гадаадын зээл, тусламжийг зохицуулах тухай хууль хүчингүй болсонтой холбогдуулан Гадаадын зээл, тусламжийг зохицуулах тухай хуульд нэмэлт оруулах тухай хуулийн төслийг буцаах. Санал хураалт.

26 гишүүн оролцож, 17 гишүүн дэмжиж, 65.4 хувийн саналаар санал дэмжигдлээ. Гишүүд санал хураалтад анхаараарай.

Бичгээр зарим санал ирсэн. Сая ажлын хэсгээс гаргасан зарчмын зөрүүтэй саналыг хурааж дууслаа.

Бичгээр М.Батчимэг гишүүний ирүүлсэн 6.5.3.Үндсэн чиглэлд нийцүүлэн боловсруулсан улсын болон орон нутгийн төсөв гэсэн заалт нэмэх. Тэр заалт нь байгаа юм уу? Агуулгаараа ч юм уу. Ер нь байгаа бол үүнийг заавал. Байгаа юу? Тийм ээ. М.Батчимэг гишүүн яах юм үүнийг. Байгаа л гэж үзэж байгаа юм байна шүү дээ. За санал хураалт явуулчихъя. Ямар ч гэсэн. Тэгээд үүнийг оруулъя. Санал хураалт. Найруулгатайгаар. Хэрвээ дэмжигдвэл авна. Санал хураалт шүү. Гишүүд ээ, анхаараарай. Н.Батболд гишүүн ээ.

26 гишүүн санал хураалтад оролцож, 21 гишүүн дэмжлээ. 80.8 хувийн саналаар санал дэмжигдлээ. Үүнийг хуулийн зөвлөхүүд авч оруулах нь байна шүү.

Хоёр дахь санал. 7.1-гийн “Монгол Улсын хөгжлийн үзэл баримтлал” гэсний дараа “үндэсний аюулгүй байдлын үзэл баримтлал, гадаад бодлогын үзэл баримтлал” гэж нэмэх. Энэ дээр энэ бусад одоо чухал улсын хэмжээний үзэл баримтлалуудыг нэмэх юм байна гэсэн санал М.Батчимэг гишүүнээс орж ирж байгаа юм байна. Тэр 7.1 дээр байсан шүү дээ. Монгол Улсын хөгжлийн үзэл баримтлал гэсний дараагаар үндэсний аюулгүй байдлын үзэл баримтлал, гадаад бодлогын үзэл баримтлал гэж нэмэх санал оруулж ирж байгаа юм байна. Санал хураалт явуулъя. Санал хураалт. Гишүүд анхаараарай. Тийм эд нарыг нэмж уялдуулна гэсэн. Өшөө илүү баяжуулж тодотгож байгаа санаа юм байна. Тэгэхээр энэ дэмжигдэх нь зүйтэй байх.

Санал хураалтад 26 гишүүн оролцож, 14 гишүүн дэмжиж, 53.8 хувийн саналаар дэмжигдлээ. Гишүүд санал хураалтдаа анхаараарай. Энэ санал дэмжигдлээ.

Г.Уянга гишүүний бичгээр ирүүлсэн нэг санал байна. Хуулийн төсөлтэй уялдуулан Монгол Улсын Их Хурлын сонгуулийн тухай хуулийн 34 дүгээр зүйлийн 34.5 дахь хэсгийн “хөтөлбөрөө” гэсний дараа “Хөгжлийн бодлого төлөвлөлтийн тухай” хууль гэж нэмэх.

Энэ хууль тусад нь санаачлахгүй бол энэ болохгүй л дээ. Болохгүй. Энэ заавал тусад нь өргөн баригдаж байж шийдэгдэнэ. Энэ дээр санал хураах боломжгүй ийм асуудал байна.

Найруулгын шинж чанартай саналын томьёоллууд байна. Үүнийг уншаад танилцуулчихъя.

1.Төслийн 7 дугаар зүйлийн 7.4 дэх хэсгийг доор дурдсанаар найруулах:

“7.4. Монгол Улсын хөгжлийн үзэл баримтлалын төслийг Засгийн газар өргөн мэдүүлснээр Улсын Их Хурал батална.”

2.Төслийн 10 дугаар зүйлийн 10.3, 10.5 дахь хэсгийг нэгтгэн доор дурдсанаар найруулах:

“10.3.Энэ хуулийн 10.2-т заасан жагсаалтад орсон үндэсний хөтөлбөрийг төрийн захиргааны төв байгууллага өөрийн эрхлэх асуудлын хүрээнд боловсруулан санхүү, төсвийн асуудал эрхэлсэн төрийн захиргааны төв байгууллагаас зөвшөөрөл авч, Засгийн газрын хуралдаанаар хэлэлцүүлж, батлуулна.”

3.Төслийн 11 дүгээр зүйлийн 11.1 дэх хэсгийн “, богино” гэснийг хасах.

4.Төслийн 11 дүгээр зүйлийн 11.2 дахь хэсгийн “төсвийн төлөвлөлт” гэснийг “төсөв” гэж өөрчлөх.

5.Төслийн 12 дугаар зүйлийн 12.5 дахь хэсгийн “байгууллага” гэснийг хасч, “хөрөнгө оруулалт шаардсан үйл ажиллагааны” гэснийг “хөрөнгө оруулалтын” гэж өөрчлөх.

6.Төслийн 12 дугаар зүйлийн 12.3, 12.4, 12.6, 12.7, 12.8 дахь хэсгийн, 16 дугаар зүйлийн 16.2, 16.3 дахь хэсгийн “дараа жилийн” гэснийг тус тус хасах.

7.Төслийн 13 дугаар зүйлийн 13.1 дэх хэсгийн “үндэсний” гэснийг “Монгол Улсын”, “дэвшлийг” гэснийг “хөгжлийг” гэж тус тус өөрчлөх.

8.Төслийн 17 дугаар зүйлийн 17.1 дэх хэсгийн “энэ хуулийн 17.1.1-17.1.5-д заасан” гэснийг “доор дурдсан” гэж өөрчлөх.

9.Төслийн 22 дугаар зүйлийн гарчгийн “үүсгэх” гэсний дараа “, арга зүйн удирдамжаар хангах” гэж нэмэх.

10.Төслийн 22 дугаар зүйлийн 22.2 дахь хэсгийн “номыг” гэснийг “эмхэтгэлийг” гэж өөрчлөх.

За ингээд найруулгын шинж чанартай саналын томьёоллуудыг уншлаа. Санал хураалт явуулъя. Гишүүд анхаараарай. Санал хураалт. Найруулгын шинж чанартай саналын томьёоллуудыг уншсан байгаа.

Санал хураалтад 26 гишүүн оролцож, 23 гишүүн дэмжиж, 88.5 хувийн саналаар санал дэмжигдлээ. Энэ саналыг баталлаа.

Ингээд дараагийн асуудал байгаа. Хөгжлийн дагалдсан хуулиудтай холбоотой саналын томьёоллууд байгаа.

Хоёр. Хөгжлийн бодлого төлөвлөлтийн тухай хуулийн төслийг дагалдуулан өргөн мэдүүлсэн бусад хуулийн төслүүдийн талаарх саналын томьёолол.

Нэг. Монгол Улсын Засгийн газрын тухай хуульд өөрчлөлт оруулах тухай хуулийн төсөл.

1.Төслийн 2 дугаар зүйлийн 1 дэх хэсэг буюу Засгийн газрын тухай хуулийн 8 дугаар зүйлийн 1 дэх хэсгийг 1 дүгээр зүйл болгон доор дурдсанаар өөрчлөх:

“**1 дүгээр зүйл.** Монгол Улсын Засгийн газрын тухай хуулийн 8 дугаар зүйлийн 1 дэх хэсгийн “Засгийн газрын” гэсний өмнө “Монгол Улсын хөгжлийн үзэл баримтлал,” гэж нэмсүгэй.”

За юу яая. Нэг дэхээ хураачихаад тусад нь явахгүй бол юу юм байна. Доторх заалт биш ерөнхий хоёр юм байна. Нэгдүгээрхээрээ санал хураачихаад дараагийнхыг нь уншъя. Санал хураалт, гишүүд ээ. Санал хураалт.

Санал хураалтад 27 гишүүн оролцож, 24 гишүүн дэмжиж, 88.9 хувийн саналаар санал дэмжигдлээ. Энэхүү саналыг баталлаа.

Хоёр дахь санал байна. Төслийн 2 дугаар зүйлийн 2 дахь хэсэг буюу Засгийн газрын тухай хуулийн 26 дугаар зүйлийн 7 дахь хэсгийг доор дурдсанаар өөрчлөн найруулах:

“**2 дугаар зүйл.** Монгол Улсын Засгийн газрын тухай хуулийн 26 дугаар зүйлийн 7 дахь хэсгийн “Засгийн газар үйл ажиллагааныхаа хөтөлбөрийн төслийг өөрийн бүрэн эрх эхэлснээс хойш 60 хоногийн дотор, улсын эдийн засаг, нийгмийн хөгжлийн үндсэн чиглэл зэрэг баримт бичгийн төслийг Улсын Их Хурлаас тогтоосон хугацаанд түүнд өргөн мэдүүлнэ.” гэснийг “Засгийн газар Монгол Улсын хөгжлийн үзэл баримтлалын төслийг Улсын Их Хурлаас тогтоосон хугацаанд, Засгийн газрын үйл ажиллагааны хөтөлбөрийн төслийг өөрийн бүрэн эрх эхэлснээс хойш 60 хоногийн дотор, төсвийн хүрээний мэдэгдэл, улсын эдийн засаг, нийгмийг хөгжүүлэх үндсэн чиглэл, төсвийн төслийг хуульд заасан хугацаанд Улсын Их Хуралд өргөн мэдүүлнэ.” Санал хураалт. Гишүүд анхааръя.

Санал хураалтад 27 гишүүн оролцож, 20 гишүүн дэмжиж, 74.1 хувийн саналаар санал дэмжигдлээ. Саналыг баталлаа.

Гурав. Төслийг хууль зүйн техникийн талаас нь засч, засвар хийсэнтэй холбогдуулан 1 дүгээр зүйлийн дугаарыг 3, 3 дугаар зүйлийн дугаарыг 4 болгон, хуулийн төслийн нэрийг “Монгол Улсын Засгийн газрын тухай хуульд нэмэлт, өөрчлөлт оруулах тухай” гэж өөрчлөх. Энэ санал хураалт явуулъя. Дугаар өөрчлөгдсөн юм байна. Санал хураалт гишүүд ээ.

27 гишүүн санал хураалтад оролцож, 22 гишүүн дэмжиж, 81.5 хувийн саналаар санал дэмжигдлээ. Энэ саналыг баталлаа.

Төсвийн тухай хуульд өөрчлөлт оруулах тухай хуулийн төсөл. Гурван санал хураалт байгаа.

Нэгдүгээрт нь, Төслийн 1 дүгээр зүйлийн 1 дэх хэсгийг хасах. Санал хураалт.

Санал хураалтад 27 гишүүн оролцож, 18 гишүүн дэмжиж, 66.7 хувийн саналаар санал дэмжигдлээ. Уг саналыг баталлаа.

Хоёр дахь санал хураалт. Төслийн 1 дүгээр зүйлийн 2 дахь хэсгийг 2 дугаар зүйлтэй нэгтгэж, 1 дүгээр зүйл болгон доор дурдсанаар өөрчлөн найруулах:

“**1 дүгээр зүйл**.Төсвийн тухай хуулийн 28 дугаар зүйлийн 28.1 дэх хэсгийн “эдийн засгийн өсөлтийг” гэснийг “эдийн засаг, нийгмийн хөгжлийг” гэж, мөн зүйлийн 28.3.7 дахь заалтын “бүс нутгийн хөгжлийн бодлого” гэснийг “бүсчилсэн хөгжлийн бодлого” гэж, 28 дугаар зүйлийн 28.8 дахь хэсгийн “Улсын Их Хурлаас баталсан төрийн бодлогын баримт бичгийн” гэснийг “Төрөөс баримтлах бодлого, үндэсний хөтөлбөрийн” гэж тус тус өөрчилсүгэй.” Энэ өөрчлөлт оруулж байгаа юм байна. Санал хураалт. Гишүүд ээ, анхаараарай. Санал хураалт.

27 гишүүн санал хураалтад оролцож, 23 гишүүн дэмжиж, 85.2 хувийн саналаар санал дэмжигдлээ. Энэхүү саналыг баталлаа.

Төсвийн тухай хуулийн өөрчлөлтөд 3 санал хураалт байгаа. Гурав дахийг нь уншъя. Хуулийн төсөлд өөрчлөлт оруулсантай холбогдуулан 3 дугаар зүйлийн дугаарыг 2, 4 дүгээр зүйлийн дугаарыг 3 болгон өөрчлөх. Энэ үндсэндээ найруулгын шинж чанартай санал хураалт байна. Санал хураалт. Гишүүд ээ, анхаараарай. Санал хураалт.

Санал хураалтад 27 гишүүн оролцож, 18 гишүүн дэмжиж, 66.7 хувийн саналаар санал дэмжигдлээ. Энэхүү саналыг баталлаа.

Гуравдугаарт нь, Бүсчилсэн хөгжлийн удирдлага зохицуулалтын тухай хуульд өөрчлөлт оруулах тухай хуулийн төсөл байна.

Нэг. Төслийн 1 дүгээр зүйлийг доор дурдсанаар өөрчлөн найруулах:

“**1 дүгээр зүйл.** Бүсчилсэн хөгжлийн удирдлага, зохицуулалтын тухай хуулийн 12 дугаар зүйлийн 12.1.2 дахь заалтын “бүсийн хөгжлийн хөтөлбөрийг батлах, бүсийн хөгжлийн стратегийг Улсын Их Хуралд өргөн мэдүүлэх” гэснийг “бүсчилсэн хөгжлийн бодлого, бүсийн хөгжлийн хөтөлбөрийг батлах” гэж, 12 дугаар зүйлийн 12.1.9 дэх заалтын “бүс нутгийн хөгжлийн бодлогод” гэснийг “бүсчилсэн хөгжлийн бодлогод” гэж, 13 дугаар зүйлийн 13.1.2 дахь заалтын “аймаг, нийслэлийн болон сумын хөгжлийн хөтөлбөр” гэснийг “аймаг, нийслэлийг хөгжүүлэх хэтийн зорилт болон сумын хөгжлийн дунд хугацааны бодлого” гэж, 15 дугаар зүйлийн 15.1.1 дэх заалтын “бүсчилсэн хөгжлийн үзэл баримтлал, бүсийн хөгжлийн стратегитэй” гэснийг “Монгол Улсын хөгжлийн үзэл баримтлал, бүсчилсэн хөгжлийн бодлоготой” гэж тус тус өөрчилсүгэй.” Санал хураалт явуулъя. Санал хураалт. Гишүүд ээ, анхаарай. Санал хураалт эхэллээ.

27 гишүүн санал хураалгаж 20 гишүүн дэмжиж, 74.1 хувийн саналаар дэмжигдлээ.

Одоо дөрөвхөн өгүүлбэр байна. За 2. Төсөлд доор дурдсан агуулга бүхий 2 дугаар зүйл нэмэх:

“**2 дугаар зүйл**. Бүсчилсэн хөгжлийн удирдлага, зохицуулалтын тухай хуулийн 14 дүгээр зүйлийн 14.1.1 дэх заалтын “Бүсчилсэн хөгжлийн үзэл баримтлал” гэснийг хассугай.” Санал хураалт. Гишүүд ээ. Санал хураалт.

27 гишүүн санал хураалтад орж, 20 гишүүн дэмжиж, 74.1 хувийн саналаар санал дэмжигдлээ.

3.Төсөлд шинээр 2 дугаар зүйл нэмсэнтэй холбогдуулан төслийн 2 дугаар зүйлийн дугаарыг 3, 3 дугаар зүйлийн дугаарыг 4 болгон өөрчлөх. Санал хураалт.

27 гишүүн оролцож, 19 гишүүн дэмжиж, 70.4 хувийн саналаар санал дэмжигдлээ.

Дөрөв. Хот байгуулалтын тухай хуульд өөрчлөлт оруулах тухай хуулийн төсөл байгаа юм.

1.Төслийн 1 дүгээр зүйлийг доор дурдсанаар өөрчлөх:

“**1 дүгээр зүйл.** Хот байгуулалтын тухай хуулийн 3 дугаар зүйлийн 3.1.1 дэх заалтын “эдийн засаг, нийгмийн хөгжлийн үндсэн чиглэл” гэснийг “бүсчилсэн хөгжлийн бодлого” гэж, 5 дугаар зүйлийн 5.1.3 дахь заалтын “төсөл, бүсчилсэн хөгжлийн үзэл баримтлал батлах, тэдгээрт” гэснийг “төсөл, түүнд” гэж, 11 дүгээр зүйлийн 11.1.2 дахь заалтын, 12 дугаар зүйлийн 12.2 дахь хэсгийн, 15 дугаар зүйлийн 15.1.1 дэх заалтын “бүс нутгийн” гэснийг “бүсийн” гэж тус тус өөрчилсүгэй.” Санал хураалт.

27 гишүүн санал хураалтад оролцож, 19 гишүүн дэмжиж, 70.4 хувийн саналаар санал дэмжигдлээ. Саналыг баталлаа.

Тав. Хөдөлмөр эрхлэлтийг дэмжих тухай хуульд өөрчлөлт оруулах тухай.

1.Төслийн 1 дүгээр зүйлийн “санхүү, төсвийн” гэснийг “аж үйлдвэрийн” гэж өөрчлөх. Санал хураалт шүү. Гишүүд ээ, санал хураалт.

Санал хураалтад 27 гишүүн оролцож, 22 гишүүн дэмжиж, 81.5 хувийн саналаар санал дэмжигдлээ. Энэ саналыг баталлаа.

Зургаа. Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуульд өөрчлөлт оруулах тухай хуулийн төсөл байгаа юм.

1.Хуулийн төслийн 1 дүгээр зүйлийн “жилийн” гэснийг хасах. Санал хураалт гишүүд ээ.

Санал хураалтад 26 гишүүн оролцож, 21 гишүүн дэмжиж, 80.8 хувийн саналаар санал дэмжигдлээ. Энэ саналыг баталлаа.

Долоо. Монгол Улсын Ерөнхийлөгчийн сонгуулийн тухай хуульд нэмэлт, өөрчлөлт оруулах тухай хуулийн төсөл.

1.Төслийн 1 дүгээр зүйлийн “Монгол Улсын хөгжлийн үзэл баримтлалд нийцсэн эсэх болон” гэсний дараа “уг хөтөлбөрийг” гэж нэмэх. Санал хураалт.

Санал хураалтад 27 гишүүн оролцож, 22 гишүүн дэмжиж, 81.5 хувийн саналаар санал дэмжигдлээ. Уг саналыг баталлаа.

Наймдугаарт. Нийслэлийн иргэдийн Төлөөлөгчдийн сонгуулийн тухай хуульд нэмэлт, өөрчлөлт оруулах тухай хуулийн төсөл.

1.Төслийн нэр болон 1, 2, 3 дугаар зүйлийн “Нийслэлийн иргэдийн Төлөөлөгчдийн” гэсний дараа “Хурлын” гэж тус тус нэмэх. Санал хураалт гишүүд ээ.

Санал хураалтад 28 гишүүн оролцож, 20 гишүүн дэмжиж, 71.4 хувийн саналаар санал дэмжигдлээ. Гишүүдийн тоо тогтворгүй байна.

Ес. Аймаг, сум, дүүргийн иргэдийн Төлөөлөгчдийн сонгуулийн тухай хуульд нэмэлт, өөрчлөлт оруулах тухай хуулийн төсөл.

1.Төслийн нэр болон 1, 2, 3 дугаар зүйлийн “Аймаг, сум, дүүргийн иргэдийн Төлөөлөгчдийн”гэсний дараа “Хурлын” гэж тус тус нэмэх. Санал хураалт явуулъя, гишүүд ээ. Санал хураалт.

Санал хураалтад 28 гишүүн оролцож, 22 гишүүн дэмжиж, 78.6 хувийн саналаар санал дэмжигдлээ. Энэ саналыг баталлаа.

Тэгээд С.Бямбацогт гишүүн, А.Бакей гишүүн хоёрын ирүүлсэн санал тэнд давхацсан байна гээд татчихлаа. Сая санал хураалгах гэсэн чинь.

Энэ тогтоолын төсөл байгаа. Хөгжлийн бодлого төлөвлөлтийн тухай хууль батлагдсантай холбогдуулан авах зарим арга хэмжээний тухай. Тогтоолын төслийг уншиж танилцуулъя.

Монгол Улсын Их Хурлын тухай хуулийн 43 дугаар зүйлийн 43.1 дэх хэсгийг үндэслэн ТОГТООХ нь:

1.Хөгжлийн бодлого төлөвлөлтийн тухай болон холбогдох бусад хууль батлагдсантай холбогдуулан дараах арга хэмжээг авч хэрэгжүүлэхийг Монгол Улсын Засгийн газарт даалгасугай.

1/Хөгжлийн бодлого төлөвлөлтийн тухай хуулийг хэрэгжүүлэхтэй холбогдуулан төрийн байгууллагуудын бүтэц, зохион байгуулалт, чиг үүрэг, уялдаа холбоог судалж, боловсронгуй болгох чиглэлээр санал боловсруулж, 2016 оны эхний улиралд багтаан Улсын Их Хуралд танилцуулах;

2/Засгийн газар, төрийн захиргааны төв байгууллага болон нутгийн захиргааны байгууллагад мөрдөгдөж байгаа хөгжлийн бодлого төлөвлөлтийн талаарх тогтоол, шийдвэр, заавар, журмуудыг Хөгжлийн бодлого төлөвлөлтийн тухай хуульд нийцүүлэх, хуульд заасан журам, заавруудыг боловсруулж батлах ажлыг 2016 оны 2 дугаар улиралд багтаан гүйцэтгэх;

3/Улсын Их Хурлаас батлагдаж хүчин төгөлдөр хэрэгжиж байгаа хөгжлийн бодлогын баримт бичгүүдэд хяналт-шинжилгээ, үнэлгээ хийх ажлыг зохион байгуулж, дүнг 2016 онд багтаан Улсын Их Хуралд танилцуулах;

4/Хөгжлийн бодлогын баримт бичиг боловсруулахад нэгдсэн удирдлагаар хангах, арга зүйн зөвлөгөө өгөх, чадавхийг бэхжүүлэх чиглэлээр төрийн захиргааны төв байгууллага, нутгийн захиргааны байгууллагад зохих дэмжлэг үзүүлэх ажлыг зохион байгуулах.

2.Энэ тогтоолын биелэлтэд хяналт тавьж ажиллахыг Төрийн байгуулалтын байнгын хороо А.Бакейд даалгасугай.

3.Энэ тогтоолыг Хөгжлийн бодлого төлөвлөлтийн тухай хууль хүчин төгөлдөр болсон өдрөөс эхлэн дагаж мөрдөнө.

Гарын үсэг. За ингээд санал байхгүй бол. Саналтай гишүүн байхгүй бол. За Д.Зоригт саналаа хэлье. Тогтоолын төслийг Их Хуралд оруулж хэлэлцүүлнэ. Хуулийн өөрчлөлттэй хамтад нь.

**Д.Зоригт: -** Тогтоолын төслийн 1 дүгээр заалт дээр энэ төрийн байгууллагуудын бүтэц, зохион байгуулалт, чиг үүрэг, уялдаа холбоог судалж санал боловсруулж эхний хагас жилд Их Хуралд танилцуулах гэж байна л даа.

Тэгэхээр одоо бид нар нэг хууль батлаад л энэ төрийн байгууллагуудынхаа бүтцийг, зохион байгуулалтыг ингээд л байнга л бужигнуулаад өөрчлөөд байдаг ийм шийдвэр тогтоол гаргаад байх нь буруу гэж бодож байна. Энэ 1 дүгээр заалтыг нь хасаад 2, 3, 4 гэсэн энэ дэд заалтууд, тэгээд үндсэн 2, 3 дугаар заалттай гаргавал яасан юм бэ. Энэ талаар гишүүд бас анхаараачээ л гэж хэлмээр байна.

**Ж.Батсуурь: -** Энэ заалтыг хасъя гэсэн саналаар ажлын хэсэг дэмжиж байх шиг байна. Тэгээд санал хураалт явуулъя. Гишүүд анхаараарай. Үүнийг хасаад тэгээд тогтоолын төслийг Их Хуралд оруулъя гэж. Санал хураалт. Гишүүд ээ, анхаараарай. Санал хураалт. Энэ тогтоолын төслийн заалт дээр санал хураалт явуулж байгаа. Д.Зоригт гишүүн. Ажлын хэсгийн саналаар.

28 гишүүн санал хураалтад оролцож, 18 гишүүн дэмжиж, 64.3 хувийн саналаар уг санал тогтоолын төсөлд өөрчлөлт орохоор боллоо.

Ингээд энэхүү анхны хэлэлцүүлгийг хийж дууслаа. Гишүүдэд их баярлалаа. Хамтарсан санал, дүгнэлтийг Улсын Их Хурлын нэгдсэн хуралдаанд Р.Амаржаргал гишүүнийг. Тийм үү. А.Бакей даргыг нэгдсэн хуралдаанд танилцуулахыг. А.Бакей гишүүнийг дэмжлээ.

Ингээд хамтарсан хуралдаан маш их үр дүнтэй боллоо. Маш их өндөр ирцтэй байлаа. Цаашдаа ер нь хамт ингээд хуралдчихаж байвал. Бүгдээрээ нийлээд хуралдчихаж байвал амар юм байна.

Төрийн байгуулалтын байнгын хороо эндээ хуралдана. Эдийн засгийн байнгын хороо Б заал руу оръё. Ингээд хуралдаанд оролцсон гишүүдэд баярлалаа.

**Хуралдаан 2 цаг 00 минут үргэлжилж, 11 цаг 58 минутад өндөрлөв.**

Дууны бичлэгээс буулгасан:

ПРОТОКОЛЫН АЛБАНЫ

ШИНЖЭЭЧ Ц.АЛТАН-ОД